Lifan-Z/Chinese-poetries-txt huggingface dataset:
门径萧然独自居，入无给侍出无车。江湖故旧音尘绝，里巷游从酒盏疏。豪举已抛三尺剑，神交惟有一床书。吾兄白发家空谷，岁晚灯前最忆渠。
破屋三间书五车，一翁醉发老髿髿。萧墙甚窄难栽竹，草地虽平不种花。井浅自能供日用，楼高谁怕被云遮。过门人问何人住，题扇桥西百姓家。
面皮如铁鬓如丝，依旧粗豪似向时。嗜酒更拼三日醉，看花因费一春诗。生前富贵谁能必，身后声名我不知。且趁酴醾对醽醁，共来相与一伸眉。
漂泊南州又过年，恰如杜子客鄜川。酒堪度日难为醉，诗怕伤时未可传。店舍无烟兵火后，街坊有月试灯前。荒凉古驿闻吹笛，老泪纵横落枕边。
行遍千山复万山，不应蜀道若为难。数茎发向殊方白，一寸心从故国丹。弓软臂无三斗力，杯深量欠十分宽。粗豪到了非吾事，只盍家居度岁寒。
忧世心劳鬓易斑，笑颦还与世相关。秋霜烈日君臣际，和气春风母子闲。学道期传千载统，献言先办一生闲。堂堂仰止人何在，独有名如不动山。
念念思归身欲翰，旧题无暇遍寻看。故人尽入黄泉路，远客空登乌石山。休起痴心乘九鲤，莫劳病眼望三韩。神仙未必知吾事，道在何妨两鬓斑。
封章字少纳忠多，袖疏前陈无柰何。但得中天行日月，不愁平地起风波。台官论罪终投笔，山贼闻名亦倒戈。惆怅脊梁如铁硬，天胡忍使閟山河。
亭在唐贤好句中，阑干六曲尽春风。不知脚下是官府，但见面前如渚宫。江水逢潮音激切，山云因雨思溟蒙。主人雅兴居诗外，花影琴声事事工。
自从闽峤至延平，试问归涂第几程。人向烟岚深处出，鸟依云树密边鸣。润沾破屐春泥滑，寒入征衫晓雨晴。多谢山家插杨柳，报侬今日是清明。
九鼎重安国势牢，功名易办谤难逃。手扶日月扫云雾，身向江湖直羽毛。雪锦诗成如谶兆，金縢书启见勤劳。纷纷论定知忠定，不负朝廷两字褒。
莫言纳禄寻常事，试读唐人梦谒赋。骑馿径上东山椒，九州四海风萧萧。大瓢贮云杓斟月，却跨阴崖听冰柝。松萝影薄寒花妍，白鸥飞来亦欣然。
信天巢小仅容身，中有图书障俗尘。不与世争闲意气，且随时养老精神。破铛安稳齐钟鼎，短褐参差比缙绅。渴饮三杯饥二饭，主人日用未为贫。
静对炉烟一缕霞，谢天成就澹生涯。安排瓦砚临章草，收拾甆瓶插郑花。莫问家储无担石，休嫌人事似团沙。三杯竟醉醒时晚，卧看春云送日斜。
叹息闲身不自如，长年借屋客中居。事多只为人情熟，贫甚还因世法疏。兄弟候归应有梦，交游散去更无书。攒心万感争催老，白发萧骚欲满梳。
和靖祠堂在半村，敬瞻遗像忆师门。洛中虽去名犹重，吴下曾来道益尊。言立岂徒规后学，书存端可识真源。瓣香再拜公应鉴，自愧传衣忝嫡孙。
年年客里过佳期，时节难逢莫皱眉。酒量且为重九尽，杯行不必再三辞。登高兴懒诗仍赋，怀古情深泪自垂。纵使西风落乌帽，黄花犹恋鬓边丝。
惯将双手托虚空，岁事虽穷道不穷。身健不知行路远，心安还与在家同。客携酒至一樽绿，兄寄书来三印红。看罢兄书斟客酒，闲愁无事置胸中。
南高峰对北高峰，两峰矗上摩青穹。上人阁锡在其下，咬姜呷醋期心空。心空一物无依倚，却笑老胡成曲指。回头重觅旧家山，莫学我行荒草里。
古刹深沉一水边，清虚疑是翠微间。门前滚滚红尘闹，堂上翛翛白日闲。燕坐不知增夏腊，冥心安在更云山。静中别有真消息，于此谁何合往还。
昭陵永閟千年迹，定武相传几样碑。此是中原旧时本，石今焉往落东夷。君家何处得此纸，刻画烂然犹可喜。六丁神物好护持，更有诸君题姓字。
夜半诗坛喜解围，楚天云淡玉绳低。撞钟自得兴不浅，泣鬼初成人未知。踏月过桥惊鹤睡，犯霜对语伴乌啼。萧条此意欣重见，绝胜围红醉玉卮。
月色花光正可人，笙歌会处喜津津。跨鳌海上文章客，揽辔天隅礼乐臣。丹碧屏间三月暮，玻璃杯里一团春。暂听紫燕黄鹂语，更捧红云侍玉宸。
上林不花一水净，游鱼姿媚翻寒景。钓蓑风冷天欲霜，惟有白鸥双对影。北邻白帻南乌巾，暮鸦共集无行人。草堂老翁唤不醒，孤照野梅消息新。
吴门台北竹楼隅，三日追陪漫叟居。晓梦惊辞赤壁鹤，夜栖看打武昌鱼。横洲遥溆分灯影，落月斜河运斗车。回伏三江问汉口，陆离兰叶响环琚。
平林涂烟山擎日，晚征漠漠客愁集。浮生隙驹忙里过，虚名塞马眼前失。古来战场莫回首，一成一败骨俱朽。柳岸人家摇酒帘，不妨小停春风鞭。
阴云议雪风飕飕，黄沙翳暝征人愁。渔家假宿休疲骨，败芦纫壁茅盖头。行营鼓角声动地，钓翁不惯皆掩耳。刺船火急入葭苇，问讯鸥鹭莫惊起。
北固危登最上层，身浮霄汉手扪星。江连淮海东南胜，山出金焦左右青。天水精神清雁骨，风烟图画入秋屏。萧萧古意凭栏久，目尽斜阳没远汀。
洞庭雄压岳阳楼，万里风烟万里秋。左右江湖同浩荡，东西日月递沉浮。青蛇鸣袖神仙过，古瑟弹湘帝子游。朝暮飞鸥千百点，送迎城下去来舟。
岳阳城下系扁舟，与客同登百尺楼。寻遍诗牌追旧句，恍惊岁律叹重游。波涵君艑两山翠，天落巴荆一镜秋。北望边烽犹未熄，敢忘后乐与先忧。
层楼画栋凌霄汉，槛外江流百顷清。无一片云但秋色，放千里月到天明。唤舟撒网鲜鳞美，击鼓喧汀宿鹭惊。坐上有人懽未厌，酒阑连釂两三觥。
故人知我已膏车，折简殷勤祝访渠。惜别匆匆留语笑，临时草草治肴蔬。密遮池面荷千盖，斜插云头月一梳。此夕凭栏又何日，雁来莫惜数行书。
十分晴色趁春嬉，邻有灰馿惜我骑。舌啭虽然闻翠柳，叶浓却不见黄鹂。小诗题壁同僧和，丫角携琴更鹤随。傍水谁家亭子好，万竿竹影浸琉璃。
雨后泥深马费鞭，看来遵陆岂如船。人行滩过无多水，雁带云飞不尽天。束担侵晨离故县，算程明日至临川。长安钟鼓何时听，东望犹争路一千。
堂堂玉立须垂腹，谈论逢人见肺肝。手弄七弦琴韵古，腰横三尺剑光寒。但将计策寻知己，肯学闾阎为觅官。乌幕闻君定罗致，别樽不复话儒酸。
店鸡一唱接疏钟，起整行装尚梦中。沙路踏残征马月，柳堤啼断晓鶑风。水肥渡险添舟子，岸没途穷问牧童。千里乡人逢陌上，片时握手各西东。
初年不是不聪明，勤政开元致太平。一曲羽衣妃子进，三朝锦褓禄儿生。眼干蜀道山川泪，胆碎渔阳鼙鼓声。祸福兴亡皆自取，信知女色解倾城。
雨晴郊外共寻芳，细水交流注野塘。花欲恋枝风不肯，柳才舞影日还藏。转添老态难于健，看得闲时少似忙。拟访一僧共茶话，禅房扃锁出游方。
屏迹山林绝往还，忽传军将扣云关。十年忆别湖湘外，五朵惊飞几案闻。砚寄下岩鸜鹆眼，沉分上岸鹧鸪班。墨磨烟麝香横雾，搜索诗肠愧我悭。
每闻嗟叹无知己，定要携琴过浙东。莫讶醵樽俱草草，只因束担去匆匆。竹筛夜影千竿月，荷送湖香万朵风。早晚我寻京口戍，子归或遇半途中。
出城二里野人居，最爱园亭傍室庐。墨涌清池聚科斗，雪明碧嶂过舂鉏。兴来醵友寻诗酒，忙里携盘但醢蔬。新创小轩尤更爽，百来竿竹间棕榈。
途长力困时时歇，日影将中仆马饥。籴米荒年增价售，汲泉远井得炊迟。竹稠乱笋穿开路，藤茂多花盖尽篱。饭了店翁相送出，丁宁前面小桥危。
十里东风摇羽葆，高低远近万株松。侧身靠石牛揩痒，俛首穿林鹿护茸。樵子登山云里过，诗僧采药涧边逢。近传有虎常来往，隔陇犹存旧脚踪。
久雨厌人妨野步，几时便得此番晴。到桥唤仆来相助，过寺逢僧约共行。篱落一团飞蛱蝶，汀洲数点立䴔䴖。农家竹里深深住，风度茅檐纺织声。
石鼓山头一小亭，乾坤万里眼双明。虽因刺史能寻胜，不遇昌黎岂得名。衡岳云开秋洗碧，蒸江湘合水争清。书岩莫辨当时字，空积尘泥野草生。
雨意方浓改作晴，杖藜野外访柴荆。争寻桑叶占蚕熟，退立田塍避犊行。风过沙平收鸟迹，烟浓寺没但钟声。小童走报余将至，一笑松间倒屣迎。
回首家山已十程，摇鞭自笑苦劳生。云先带暝岩边宿，月独伴人溪上行。草屋停骖难可意，店翁叱犬不容声。明朝路远起须早，第一鸡啼是五更。
茶罢晴檐唱午鸡，偶骑馿去过东溪。酒肴分倩樵夫挈，笔砚专令童子携。放目水亭栏独倚，题诗僧舍壁新泥。兴阑归问来时路，到处蝉鸣日已西。
归自潇湘方半月，挑灯酌酒又分襟。挂帆秋晚江湖客，握手岁寒松柏心。湓浦水流清一派，香炉峰湿翠千寻。西风远想登临处，日日携琴日日吟。
梢子商量乘早泊，向前十里不逢村。卸帆敛柁依山脚，系缆添桩傍树根。月魄知风昏有晕，秋光入水浄无痕。五更露下欺孤枕，忽听新鸿更断魂。
黄家亭馆人称好，杖屦春风领客行。开放园门千嶂入，爱他山阁一溪横。花迷粉翅双飞蝶，柳露金衣百啭鶑。酒后着棋聊适兴，未须屑屑较输赢。
草店临流傍蓼汀，午炊于此片时停。健农怗岸般卵石，幼妇汲泉携斗瓶。荐饭满盂山芋美，开窗匝室野花馨。隔篱庵舍极潇洒，万竹中间著小亭。
数间屋子压溪光，百十乔松列翠行。鹤为听琴朱顶侧，鸭皆睡日绿头藏。后园遣仆锄冬笋，隔岸寻僧度野航。天色黄昏归已晚，苦留夜话对胡床。
雨收日薄春容嫩，步步东风桃李蹊。香递深林疑麝过，声传幽谷认鶑啼。路摧迂步行荒草，桥断褰裳涉浅溪。归遇田翁醉邀我，旋教买酒旋烹鸡。
亭围花木阁临池，移席行杯处处宜。藻里漾春鱼放子，竹间寻路鹤将儿。登山少俊夸先到，扶杖衰残愧独迟。所恨隔关归去急，不容结果着残棋。
不堪蜗舍暑如炊，何处清幽可杖藜。未约客须先觅酒，要寻凉必去临溪。撑船访洞林间港，坐石吟风柳下堤。晚网得鱼似湖白，銮刀鲙玉捣香齑。
颇厌东征道路长，回头十日离乡邦。扫愁酌酒虽云独，照影挑灯却暂双。打并余花风动地，迁延残夜月留窗。店鸡已唱催人起，更听疏钟隔水撞。
几年人说张园好，筇杖芒鞋欠我游。泉脉涓涓三里远，山根匝匝四时流。鹤嫌竹密妨来往，蝶厌花多费应酬。台馆高低皆得所，松间亭子最清幽。
东轩面水枕山阿，左右云烟湿翠萝。风度鹤声闻远壑，日移松影转前坡。愁来独靠清樽遣，老去休憎白发多。道士罢琴挥醉笔，诗成自唤小童哦。
一番雨过骤晴时，溪上春光色色奇。日暖花繁蝴蝶困，水清鱼过鹭鸶随。村翁开卷添黏纸，瓦钵研朱自教儿。织妇倚机方叹息，输官尚欠二斤丝。
忆昔相逢气味投，兴来无日不追游。静寻鸥鹭同溪社，醉挈乾坤入钓舟。湖海匆匆三岁别，尘埃汩汩几时休。一丘彼此皆能办，何用人间万户侯。
草草三间两眼明，数峰如画一江横。风乌破浪帆樯急，野鹘过林鸟雀惊。蚁取浮𥬠尤有味，鱼方出网正宜羹。流鶑怜我无歌者，簧舌频翻柳上声。
先登东畔高亭子，洗却胸襟万斛尘。落片玉残梅兴尽，旧梢金吐柳芽新。倚林困鹤聊休足，巡食饥乌不避人。尚欲徘徊已灯火，归驺屡趣入城𬮱。
病后何人慰寂寥，长须持简忽相招。溪山见说为楼爽，杖屦宁辞去郭遥。柳絮一天晴舞雪，松声十里夜闻潮。谈诗直到疏钟动，酒困频将茗椀浇。
两年只影潇湘去，料想尘埃白发侵。久雨千山秋得意，西风一雁客关心。或于梦里陪谈笑，每向人前问信音。忆昔赓诗岩桂下，花开今日叹孤斟。
柔风十里日曈眬，雨后陂塘野水通。两岸柳烟笼晓绿，数枝桃露滴春红。明知钟鼎众皆羡，到了山林味不同。田父殷勤邀我坐，一盂白饭一盂菘。
独倚危栏春意远，本无情绪强登临。一眉晚拂晴山黛，万缕风摇岸柳金。久负故园泉石约，恍惊老鬓雪霜侵。两年双脚数千里，奔走尘埃损道心。
上人留我禅房宿，煮笋烹茶语夜阑。铁马鸣风山牖寂，木鱼敲雪晓廊寒。真筌但要此心悟，公案休将故纸钻。若道吾言没滋味，请师且去坐蒲团。
爱静移家住水南，门排古木枕寒潭。鹤翎渐长呼童翦，麈尾频挥对客谈。旋切银丝鲙鲜鲫，新尝金颗擘香柑。惜余戒饮难陪伴，举白掀髯子独酣。
绿杨袅袅草萋萋，缓步行春独杖藜。搜蘂蜂儿透花骨，增巢燕子砌芹泥。过溪野水冲桥版，觅路田塍穿菜畦。松竹林间僧揖我，谒茶携手上招提。
溪流暴涨舟如箭，夜向深湾稳处停。猛虎啸风威动壑，飞鸿过月影移汀。青山入梦催归棹，白发欺人叹暮龄。幸得还家玩光景，歠醨终日醉休醒。
陇首多逢采桑女，荆钗蓬鬓短青裙。斋钟断寺鸡鸣午，吟杖穿山犬吠云。避石牛从斜路转，作陂水自半溪分。农家说县催科急，留我茅檐看引文。
四郊社鼓响枫林，朝雨方晴晚复阴。稚子求聪多啖藕，佳人怕拙例停针。饭争簇巧毋嫌杂，酒正逢时莫厌斟。为问年年鸿与燕，去来相避果何心。
游目林坰信马蹄，十来家住小桥西。浮沉野水看晴雁，唱和茅檐听午鸡。菜要遮栏增旧堑，田分荫注作新堤。年丰米贱人人乐，农父相逢醉似泥。
半掩柴门傍浅池，茅茨夹柳闹黄鹂。旧仓坼去安新囤，新筿添来补旧篱。煎茗吹炉呼幼妇，持箕扫地命童儿。庄家无可将勤意，数片亲舂糯米飺。
云藏日影微吞吐，道是晴来又似阴。秋色涵空醒醉眼，雁声到耳引归心。暴流决岸危桥断，古木堆烟远寺深。自料短才无用处，任缘不复觅知音。
东越乾坤到眼边，乱云连壑草迷川。五更城落千岩月，万顷湖开一镜天。鼓角声残秦望晓，楼台影湿卧龙烟。旧时太史登临处，每想风流为慨然。
霁后泥途行尚艰，今年大率是晴悭。春当浓处寒犹在，寒肯消时春渐还。木杪红沉半轮日，波心碧浸两边山。渡头不住人来往，共羡白鸥云水闲。
山肴野蔌且随宜，约定同来最怕迟。朋友每思相聚乐，尘埃难得有闲时。春回画笔丹青轴，雹落文楸黑白棋。醉客坐间夸俊逸，掀髯连写数篇诗。
把酒问梅开也未，巡檐搜见两三枝。祇缘今岁寒差甚，故比常年花较迟。折向纷华筵畔看，输他冷淡水边时。含香嚼蘂清无奈，散入肝脾尽是诗。
高低田水曲通池，小小人家短短篱。杜宇教唆春去早，阴云遮盖月明迟。年华只解催教老，公事从来了是痴。若不随缘强烦恼，谩添两鬓几茎丝。
马鞍山下倚吟鞭，慨想前贤古道边。健笔南轩三大字，高风相国一泓泉。征途著句虽无暇，诗版留名自可传。寺主相邀观石刻，呼童汲水取茶煎。
竹癖难凭俗眼看，琴书静对翠光寒。秋声鸣屋风初度，夜影翻床月半残。天乞幽人供嗜好，日呼稚子报平安。窗前幸有闲田地，分我云梢四五竿。
破屋三间结草扉，柴根煨火阖家围。此生能得几年活，薄命连遭两岁饥。肠久鸣雷惟淡粥，体虽起粟尚单衣。晚来稚子总欢喜，报道小姑挑菜归。
雨中奔走十来程，风卷云开陡顿晴。双燕引雏花下教，一鸠唤妇树梢鸣。烟江远认帆樯影，山舍微闻机杼声。最爱水边数株柳，翠条浓处两三鶑。
园名金柅多奇卉，古干灵根独异常。耻与春花争俗艳，故将雪质对韶光。天葩巧削昆山片，露蘂疑含建水香。当为君侯好封植，角弓三叹誓无忘。
瞰江亭馆约登临，雪后凭栏景倍清。波面玉虹千丈霁，寒边冰镜十分明。放怀共恨添杯少，分韵俄惊击钵成。对弈不知谁胜败，醉中但听子丁丁。
才听今春第一啼，如何便道不如归。声穿窗隙惊闺梦，血溜花梢溅客衣。叫断寸肠谁接续，懒随群翼恋芳菲。田园荒尽腰犹折，我亦因君觉昨非。
两载南徐屈从臣，笑谈樽俎运精神。民无土木丝毫费，手挈江山表里新。千里舳舻渠水利，一团锦绣阆风春。夹河柳接甘棠影，下有攀辕卧辙人。
帝念承流欲报功，力祈阊阖请琳宫。固知槐鼎身将近，却爱莼鲈味不同。宝阁风云虽学士，沧洲烟雨且渔翁。到家宣室思前席，又使猿惊蕙帐空。
连科已占十名前，行听鸿胪第一传。我俟合符留劝驾，君能摛藻预兴贤。湘山点化名千佛，郴岭飞升效九仙。此去琼林天上宴，今朝先赋鹿鸣篇。
诏增贡籍自端平，大比贤书拔众英。学备六经俱里选，赋推五色以文鸣。虽由黄卷能勤苦，皆藉朱轓与作成。来岁锦标先夺得，天街听喝状元声。
阁前眼界如图画，山色侵窗竹打檐。云带雁声移别浦，月将梅影进疏帘。壮怀自笑年年减，华发无情日日添。夜半骤风天骤雪，贵家鼓舞客心嫌。
一身千里叹飘零，鬓影萧疏已半星。云雁叫愁栏独倚，秋风吹面酒初醒。尘埃南北何曾歇，日月东西不暂停。昏暮谁家数声笛，含凄喷怨要人听。
数叶梧桐落短廊，一泓秋水湛银塘。调琴独奏猗兰操，啜茗清飘茉莉香。涕泣两年同贾傅，痴梦千载笑君房。于今不作武宁客，蓑笠渔竿日月长。
先生多在山中宿，为爱横斜影上窗。茁发僧从深涧徙，赪肩奴过别峰扛。和羹宰相调金鼎，止渴将军拥碧幢。空谷不知如许艳，沽来村酒且开缸。
山北云衣裹萼红，山南莫恨雪乘风。眼前开谢人心别，醉里吟哦我辈同。春意收香归鼎实，月梢留影印阶空。诸君行试调羹手，来岁花边独钓翁。
山僧种竹数千个，堂户清阴日日浓。从便寄栖天外凤，等闲梦化钵中龙。护余贝叶云无迹，刺破苔痕石有踪。老去要盟莲社约，一枝携取策龙钟。
普明禅寺隠岩坰，狂客重来酒未醒。云气竟拖龙尾白，山容尽比佛头青。松林深处谁家屋，村墅斜阳若个亭。莫问笑谈归去晚，有诗留与赤松听。
苍筤林深羽人观，正傍严陵旧钓台。山中白云夜或起，洞口丹霞昼不开。双成吹笛驾鸾下，葛翁掷杖为龙来。仙风道骨我亦有，姹女婴儿君可猜。
诗人假榻古兰若，松风涧水相泠泠。优婆塞倾椰子酒，须菩提讲莲花经。龙形老树雨知翠，佛头高山云见青。借问仙人渺何许，飞升一去三千龄。
浩荡秋风使节归，南山重与北山违。自来人物瞻乌帽，更共宾僚款绿衣。秦地关河才咫尺，汉都风景尚依稀。壶浆迎处多遗老，绝叹登坛往事非。
路入梁州如砥平，登高远目更增明。霜清木落千山瘦，潦尽江空一水横。岁稳未宽忧国志，时危转切望乡情。英雄千载兴王地，孺子堪怜此曳兵。
早发磐溪挂短篷，朔风吹雨晓蒙蒙。润含野色沾衣湿，暖逐春光养土融。图画宛然山远近，人家对住水西东。驿亭记得停车处，枫树曾连夕照红。
滚滚千山入马蹄，出游回首日平西。人从杜宇鸣时别，天向蒹葭静处低。白鸟得鱼闲钓艇，黄蜂抱蘂闹花枝。好将太姥山前路，付与孤猿自在啼。
路余百里两山间，水驿山程总不安。谁把千金平滑蹬，免教一叶委惊滩。行人感叹何时已，贤守功名百世看。次第吾闽都似掌，却嗤蜀道号泥盘。
初度曾同岁摄提，德虽不竞得年齐。徐卿鸾凤今标准，蔡令埙箎旧品题。西府十连新眷遇，北园三径共提携。丈夫出处无他愿，但欲长歌归去兮。
离红百颗橘千头，何似南枝雪未收。国为和羹思是晏，士因止渴忆兴周。笑谈谷口终当隠，出处胸中要熟筹。夜月九华浮动处，痴顽宁复照斋丘。
荆州得士一人半，信矣苻坚取太多。汗马已先驰峻坂，冥鸿犹有避云罗。本心皎日千年在，外物青天一鸟过。别后令名俱日起，倦予晞发向山阿。
君子仁柔义也刚，须知自胜乃为强。书因雁断疑天远，诗带梅来特地香。一鹗先从云外去，四鸿宁久橘中藏。圣朝出处非无意，衣锦何由恋故乡。
手㔉三茅印月痕，却思庐麓接云根。便将百战开勋业，何似丹心遗子孙。行尽义丰思古迹，旧曾敷浅出高原。因思百事俱闲外，惟有人间道最尊。
早计关防意气觕，莫教露尽草头枯。芒寒宁戚讴歌怨，色自涪翁牧养图。露地相忘无践稼，县官虽巧不催租。时人欲识其中趣，山木巃嵷夜气苏。
缁衣之后赋无衣，王室安知晋郑依。淝水八千思偃伯，丹徒十万尽忘饥。喜看猿鹤从公乐，更觉莼鲈到处肥。泉楮未通民力乏，梦怀远志忆当归。
俪然位望亚陪京，大作山川小作城。堡障百年宽北顾，耕桑千里庆西成。和风温若生庭户，明月飞来入栋楹。道院依然无一事，只须空洞养心诚。
传街轧轧度车声，夹道翩翩共雁行。色养正须夸独乐，真廉何得似双清。便当坐进传吾道，何必求为身后名。大字已烦呵妙手，一犂依旧作胜氓。
曾是东南第一王，眼看此地六兴亡。东缘有酒登京口，西为无鱼忆武昌。非复虎臣陪殿上，空余猩鬼泣祠旁。何年并建琅玡庙，共对淮山草木长。
过尽人间百草芳，尚留寒菊对风光。月华已下中天白，香树初摇满院凉。金粟远看千尺影，犀皮近种百年香。圣朝二桂真双玉，王谢犹当着紫囊。
主人铁石广平心，白玉堂中特细吟。已觉江南得春晚，悬知塞北更寒深。放开清影登文局，写出孤芳入素琴。保养阳和调鼎实，岁寒莫受雪霜侵。
公府潭潭莫近前，绝怜荒草废池边。骨藏黄壤今成土，楼入青云旧格天。零落故家成不去，消磨名士向南迁。百年心事无人识，祇有鸡林贾客传。
月到长赢麦已秋，闲将心事付沧洲。但惭一着输先手，欲为诸公让出头。山畔翩翩疑过雁，水边帖帖似飞鸥。丈夫家法无多子，后乐须为天下忧。
老倦无心上将坛，桐江千尺一渔竿。共时翻手功名易，自许经心岁月宽。礼乐三千辉冕辂，风云四七盛衣冠。上虞人物饶娥路，赢得清高照岁寒。
晋宋风流自不凡，天令此地为回环。市藏白水风烟外，路入高林紫翠间。字炳日星摇翰墨，敬存铭刻在心颜。须知太守缘民乐，来岁勤农在此山。
须知明哲异全身，错认中庸误杀人。若使不为群小恶，定应须有善人嗔。平生岂为干名字，此念犹当质鬼神。刘氏兴亡虽不补，却扶天地立君臣。
当年受气便神明，未必冰壶有此清。自是胸中少凡近，犹须境外立功名。谪居岁月能闻道，多病工夫近养生。尚记漫塘曾有语，弟才无用不如兄。
天向东南聚众刚，义精仁熟乃真强。清名去作明时重，鲠论来为谏纸香。使指尚疑迟力荐，老夫何事不深藏。斯文归有王刘重，胡不骑云反帝乡。
天欲吾民起困穷，就教自择孰如公。欢颜疾痛呻吟后，乐意耕桑陇亩中。尽有深长开幕画，若无华藻到边功。只今未觉诗书力，去久犹当说大冯。
浮云出处泊无情，来辄成违去辄明。解后一时如失计，峥嵘千古却收名。静修香火宁非愿，归对渔樵更觉荣。旋汲惠泉烹顾渚，春风杖屦及山行。
自是经帷旧谏官，谏书字字吐忠肝。声名尚作中朝重，事任宁辞举世难。廪粟未纾民瘼急，边烽谁解上忧宽。湖上佳处归行乐，只恐忧时鼻转酸。
书生作县本非才，天遣仁侯特为来。民志少伸缘假借，军咨无补愧招来。五湖舟楫闻催具，千乘旌旗莫挽回。若论亲民须是令，先当斥免谢天灾。
玉麟堂上共论兵，众里逢君眼为明。自愧腐儒宁有用，却怜志士竟无成。学书不作千人敌，归计犹余一叶轻。何必封狼方快意，只须垂世用诗名。
传闻索米向长安，疏影寒香得细看。檄羽风生常事急，举头霜满致身难。五湖莫办鸱夷计，四壁谁怜范叔寒。今代淮西宜籴谷，悬知一见定交驩。
涧水之西我所家，结亭新借白鸥沙。旋移骚国春风木，满种陶篱晚节花。陪客常留煨芋火，课儿频煮读书茶。清波迥与黄尘隔，一笑人生自有涯。
决意归耕景最佳，还珠门外足生涯。数椽卜筑欣成趣，一水流通不用车。负郭有田宜𫁂䅉，绕城何处不荷花。柴门半掩谁来往，幸有邻僧可觅茶。
一官落拓几星霜，身远朝廷心下忘。屡拜黄书叨试郡，何惭白首未为郎。云山缥缈如招隠，花木欣荣亦向阳。感激先皇曾赐对，至今朝服带天香。
乘兴登临弗杖藤，绝巅未已觉身轻。新开竹径从风入，小坐松冈待月生。江上数峰攒壁立，林间一阁碍云行。凭栏朗诵昌黎句，水碧双增远目明。
丹青模写费毫端，此景居然两寺间。半岭松阴观鹤憩，一泓雪影照人颜。及时行乐恐无地，何事归休始买山。多谢好风吹妙语，西湖处士棹舟还。
落魄蕉衫戴道冠，菖蒲满案浸清寒。有钱即买丹砂炼，无病犹将素问看。连日游山僧共住，频年乞米鹤同餐。世间不朽非钟鼎，曾与高人静处观。
习气年来已尽除，一窗长是读方书。家因护竹厨无笋，住偶邻僧饭有蔬。老去情怀多感旧，贫来亲故不如初。几时深入青山隠，木叶为衣稳跨馿。
茶山八十二癯仙，千首新诗手自编。吟到瘴烟因避寇，贵登从橐只栖禅。新于月出初三夜，澹比汤煎第一泉。咄咄逼人门弟子，剑南已见祖灯传。
鬓髭渐渐长霜茎，老听山中雀唳声。九死得生尤可重，百年几日更多营。自参梵夹机心息，专食藜羹胃气清。检点依然魔障在，草堂钓艇未忘情。
心宇今无一点尘，面毛径寸垢生鳞。斋时野雀临芗几，定里山蜂立葛巾。欲唤羲黄谈太古，自疑嵇阮即前身。儿童共指深衣笑，问是秦人是晋人。
老病侵陵药不灵，雪窗灯火冷如萤。未应安隠青莲足，便学蹁跹病鹤形。意恐梦中轻献璞，怒思天上去鞭霆。露华水泡何堪惜，独念名山未遍经。
节旄昨下九疑山，图画仙真上界还。巡历半经三管地，笑谈尽伏五溪蛮。受恩人拜祠堂下，留墨神呵古洞间。早晚归班论边琐，有书时遣扣柴关。
朋旧多随秋叶风，与君心赏向来同。十年相忆头先白，万里重分途更穷。莼菜虽堪夸洛下，酒樽终是忆江东。自从学道全无梦，直待亲逢紫陌中。
画角听时恨最深，戍楼偏在女墙阴。声寒恐有新霜落，意远未随红日沉。凉月一天孤雁影，秋风万里狂夫心。连宵只解搜诗意，哀怨何曾动羽林。
清泉煮茗自甘肥，诗卷新来十大围。衰齿尚能餐枸杞，余龄断未泣牛衣。每思削发游方去，时梦乘云谒帝归。何世独无勋业士，古来惟有逸民稀。
未得归山养圣胎，凭谁轻脱出山来。老犹作态经霜柳，静有余妍照水梅。大小场知惟酒户，浅深难说是诗才。吟翁终欲招田父，只话桑麻共一杯。
沿堤上下看沙鸥，得句支筇自点头。风露高时将鹤伴，溪山好处载僧游。老无志愿惟渔艇，闲有功夫上寺楼。岁晚渊明须自笑，督邮未至合归休。
朅来快阁慰吾意，更说观山传旧年。不惮笋舆穿草棘，只知野叟足林泉。半空岚影挂檐外，一径凉飔过酒边。料得涪山为拈出，当时千尺不应然。
碧瓦朱甍接翠崖，周回无地着纤埃。山从云脚断边出，水向天根尽处来。去蜀征帆轻渺渺，隔淮春树绿洄洄。偷闲一到尘襟涤，坐见星河落酒杯。
远看空碧混崔嵬，近见重重翠作堆。古木阴中藏洞府，乱云深处出楼台。文禽耀日来相唤，羽客乘风去不回。惟有东坡旧游迹，屐痕犹自遍苍苔。
早从孟母受诗书，晚见飞腾五丈夫。桂籍联名看衮衮，兰陔戏彩极愉愉。已酬钟釜当年志，合入衣冠盛事图。教子荣亲谁不羡，堂成燕雀亦欢呼。
踏雪来游大涤宫，缘崖一一访仙踪。回环九锁银为阙，峭拔千山玉作峰。冰柱高垂泉带石，珠幢整立桧兼松。清寒入骨非人境，知在云霄第几重。
行行穷尽深林外，碧瓦鳞差依翠麓。峰峦左右相回环，万叶霜丹间晴绿。忽闻雷霆脚底声，声撼干关隠坤轴。双龙跃出两崖间，倒泻银河作飞瀑。
世道荆榛似弈棋，奋身千仞复何辞。九霄地冷衣襟薄，五月山寒杖履迟。云外晚风驰铁马，日边香雾琐金螭。直须历遍丹梯险，方问嫦娥索桂枝。
三君异代同清节，百口流芳共一祠。岂但吴江夸美绩，要教今古慕英姿。寒江钓雪堪供脍，夜月垂虹直可骑。著脚岂容成默默，祇缘题好愧留诗。
学就右军家数字，笔成东鲁圣人书。鸾翔凤翥三千许，鹤发鸡皮七十余。从昔晋碑那写此，近来燕说正纷如。平生嗜好同羊枣，展玩吟哦又起予。
幽人只合卧林邱，不觉心幽境更幽。青汗有时昭帝则，黑甜余暇伴宾游。黄花粲粲冬窝夜，丹叶萧萧蜀阜秋。会得个中消息理，两眉不着世间愁。
拂拂精蓝护翠云，几番雷雨卧龙兴。两贤高躅明千佛，三世传家又一灯。白社风流原有地，青编事业岂依僧。山川姓字从兹响，看取天衢次第登。
岁云暮矣雪塞门，白发山翁病且贫。鹑衣百结皮冻裂，旦暮拨雪寻草根。催租暴卒打门户，妻子惊逃翁怖惧。尽道长官如母慈，如何赤子投机虎。
万马一隙争匆匆，回头祇是人心同。百圣妙旨本无语，的的末在诗句工。我生賸愧晚知学，可把芜词污新作。玄冬深夜君试听，万窍号风皆木铎。
世上痴儿爱官职，买山不作千金惜。乌囊费尽铁鞋穿，近在方寸人不识。公卿将相无时无，安得生贤为楷模。嵩岳降神尼毓圣，此倘有地君其图。
峭壁擎空不偶然，自从开辟我周旋。放开西北三边地，托起东南一片天。得句谩酬康节韵，知音未断伯牙弦。太平风蕗真堪老，不属枯禅不属仙。
上有鹰鹯下网罗，千重云水万重波。安之若命心无慊，知者其天尔奈何。面面好山清净供，声声幽鸟太平歌。凭谁寄语乔丞相，尽觉门中受用多。
溪风飒飒雨霏霏，秋满苹汀独步归。丹噀园林棠叶老，锦缠篱落豆花肥。眼前风景依然在，个里光阴得者稀。忆著岁寒云壑上，山禽对雨傍人飞。
振衣快上凤凰游，极目中原泪欲流。慨叹兴亡思太白，永言眇邈忆齐丘。乌衣已往人千古，白鹭依然月一洲。君子坐朝今在治，重恢关洛不须愁。
壁立峥嵘万仞峰，骑鲸俄蜕葛陂筇。空流诗句传千古，今在蓬莱第几重。岩上胜游成幻梦，壁间遗迹暗尘容。山僧好把纱笼护，莫学阇黎饭后钟。
烈火烹煎沸鼎游，梦回渐觉此身浮。坐忘三载蕉中鹿，卧护一帆天际舟。要识此心如止水，尽将尘迹送牢愁。荆溪莓藓青无恙，待与石亭三日留。
牛尾乌云泼浓墨，牛头风雨翩车轴。怒涛顷刻卷沙滩，十万军声吼鸣瀑。牧童家住溪西曲，侵早骑牛牧溪北。慌忙冒雨急渡溪，雨势骤晴山又绿。
黄尘漫漫小峰路，白石齿齿茗坑渡。相亭南来第一程，人烟萧条岁云暮。故人小隠三家村，约我旗亭聊一樽。相逢此地复相别，明朝怀抱同谁论。
浮云扫尽天宇清，千花万花开锦屏。好风吹皱一池绿，白鸟点破千山青。客行五里复五里，两眼丹青间红紫。杖屦不知行路难，人在江南图画里。
六丁一凿空云烟，满窟勒驾驱神仙。冰轮推出月中月，玉斧劈开天外天。便把嫦娥骑彩凤，却呼羽客烹银蟾。更邀王母瑶池酒，今夜广寒同醉眠。
帝炎执鞭驱赤龙，火车万乘烧长空。长空万里俱蕴隆，流金烁石天地同。我来亭亭日当午，欲避骄阳竟无所。愿求一洒杨柳枝，化作东闽万家雨。
留春无计奈春何，九十过眼如飞梭。三分二分风雨尔，十日九日愁闷呵。风前飞絮政无数，雨后落花全不多。争如买酒速相就，君自起舞吾能歌。
君家勋业在盘盂，莫把头颅问钃镂。汉地不埋王莽骨，唐天难庇禄山躯。不随召奭始求老，便学孔明终托孤。十庙英灵俨如在，谩于宗社作穿窬。
楞伽心地有瞿昙，清富名楼足可观。买断江山诗料足，揭开风月画图宽。都无一点红尘到，便作千双白璧看。我欲鞭馿快幽赏，白鸥盟在不忧寒。
去年清富屡求诗，今日凭阑约翠微。山带野花堪入画，水环汀草欲成围。一园黄菊有余食，两顷白云无限衣。说与尘寰守钱虏，不劳魂梦到禅扉。
十客联镳出北门，马蹄剜尽碧苔痕。从教管史占星聚，且听杯人和月吞。我欲求仙问离坎，君当随佛整乾坤。樽前慷慨休辞醉，明日有怀谁共论。
有地都来一丈余，垦锄元不费工夫。匝墙先种竹三本，绕槛却栽花数株。风伯唤来烦解珮，月娥邀得醉携壶。凭君试向蓬莱问，还有神仙似我无。
昨夜霜风鼓万兵，今朝华节照边庭。人间元日是春日，天上魁星为使星。且向虎囊探寸尺，却归麟阁仿丹青。离觞不是延清夜，明日异邦长短亭。
春潮昨夜没平滩，一雨催花色半含。雁唤元宵归塞北，燕衔新社到江南。无欢不必游花籍，有病何须置药篮。只把公忠答天地，从教儿女闹冠簪。
六曲朱阑瞰碧虚，淡烟秋水接平芜。展开风月添诗料，装点江山归画图。举足便堪驰驷马，折腰何必问双凫。当年庾亮今还在，定约楼前醉一壶。
十载胶庠莫怪穷，旅囊安得有从容。无钱休欠牛羊债，有酒只将鱼蟹供。班颔昔尝肥似燕，沈腰今已瘦如蜂。从今莫恣肥甘口，只撷清蔬祭豢龙。
君在江东我水西，君今北去我南归。竹孙和客凌风瘦，梅子偏他得雨肥。鶑啭好声归酒斚，花分红影上人衣。相看莫作皱眉别，期子秋高赋式微。
初入京华菊荐香，途中今已过春芳。十年恰走万余里，两鬓几乎一半霜。却酒不禁春黯淡，落花愁对月昏黄。不堪夜半归心切，更被杜鹃啼断肠。
丙寅三月三十日，天子檄我南国行。蒲剑欲飞春涨急，柳绵才脱晓寒轻。事非得已初何好，物到不平终作声。自古英雄总多难，贾梁何必怨清明。
形容初不类鱼虾，偏称芦蒿与荻芽。触物可怜空怒腹，啮人无计谩聱牙。子排金粟真堪畏，乳溜玉酥何足夸。从此烹鲜督庖吏，只将鲇鳠假名它。
自叹身谋我独疏，只贪风月恣欢娱。杯盘遇客随多寡，囊橐何时问有无。万里梯航无罥罣，十年墙屋有穿窬。从今老去无他望，绿绮一张醪一壶。
紫褪红销到海棠，几多游侠为渠忙。秋声落盏鶑调曲，春色恼人花鬭香。羝乳虽能屈苏武，牛衣终不卧王章。男儿多少英雄气，只对东风醉几场。
百峰攒碧版桥西，眼力增明步武迟。红映竹篱花笑客，翠翻云幕雨催诗。蕡还及第吾何愧，广不封侯子未思。凡物不齐皆有谓，到头忠义是男儿。
翠微家在大江东，五月鞭馿入建中。云烈火车天欲雨，汗淹香葛扇无风。不求殿阁千间庇，却喜岩泉一线通。为汲满盂清齿颊，与君行尽夕阳红。
十年忧患客江城，双鬓萧萧已不禁。多病不逢医国手，感怀徒有济时心。西风吹梦夜寒悄，黄叶满阶秋意深。休笑当年杜陵老，白头今亦不胜簪。
壮士不同儿女曹，谁云赋性太粗豪。一编韬略进擒虎，十辖丝纶学钓鳌。剑口不磨韩信血，鼎心须刮食其膏。英雄多少不平气，一夜朔风争怒号。
满目秋容拂画图，败荷衰柳接平芜。西风刮地雁声落，寒月满天人影孤。木耳有才持紫橐，楮皮无计换青蚨。不知此去功名事，还许封彝见也无。
拂面东风吹夕阳，路蟠千折过羊肠。山疑随马回回见，花欲撩人故故香。世路与谁分曲直，人情于我自炎凉。何当更上风烟上，为把穷途问彼苍。
夜宿横溪烟霭间，眉头归路万山攒。连天麦浪波千顷，扑地杨花雪一团。余镪不供春后酝，夹衾犹怯夜来寒。征夫莫怪车音涩，自是愁多行路难。
守节如初未足观，毫厘终始实其艰。郑公勇却枢衡贵，卫叔羞居荷橐班。冷暖万端炊饭顷，是非一著弈棋间。江湖无限孤高客，拭目看公此召还。
遐想高风殊未厓，舣舟夜访子陵台。衔山西照情何限，逝水东流梦不回。双桨未闻卿月过，一尊先为客星开。东都人物俱煨烬，独有先生迹未灰。
生握藩旌死象梨，泽民山下泽民谿。苍天九重开日月，赤地千里兴云霓。寐假商宗曾得说，爵高韩信屡封齐。英雄不入苍生眼，愿借高风吹马蹄。
杨柳丝丝弄淡黄，怯寒燕子未归梁。晓迷芳草骓鬃湿，夜宿闲花蝶翅香。得句自惭非子美，赏音犹恐误中郎。愿言相约花前醉，莫放春容过海棠。
归心夜半已飞扬，唤仆吹灯促晓妆。鸡翅拍斜茅店月，马蹄剜破板桥霜。二陵万里埋荆棘，十庙百年生稻粱。安得有臣如祖逖，慨然击楫誓江长。
路转峰回觉有村，数间茅屋瞰山阴。午炊已饱翻匙玉，腊酝仍拼挂杖金。穷去作文和鬼送，兴来得句倩蝉吟。一声横笛斜阳外，吹起江湖万里心。
心不融明遂启疑，源流本末致交驰。谷何尝响人相唤，岸几曾行舟自移。枉直万端明似镜，是非一著错如棋。磨心拔去谁能转，试问诸公知不知。
我生不解觅冠裳，满目风波祇自伤。楮券不堪供虏币，沙筹那解足军粮。人情在我随多寡，世态从他自短长。只告天公乞安乐，百年随分老农桑。
樽酒檠窗鬓发新，别来惊见雪霜侵。几行泪滴风前烛，一片心敲月下砧。好德未闻如好色，知人安得似知音。一书欲寄南来雁，江阔天高无处寻。
淮阴西汉一英雄，史氏持衡论亦工。不向追亡羡萧相，却于援死著滕公。岂知并绩三人杰，皆自当时一语功。后世人材自戕贼，炎凉安得古人风。
纳币求成事已非，可堪函首献戎墀。一天共戴心非石，九地皆涂血尚泥。反汉须知为鼌错，成秦恐不在于期。和戎自有和戎策，却恐诸公未必知。
十事相寻九不谐，骨穷更值五行乖。人情厚薄且随分，世态炎凉休挂怀。家欲自丰无楮币，爨凭谁执有荆钗。如今且任眼前过，他日功名殊未涯。
瘦筇支我上高寒，风露凄清酒力悭。千里人邀千里月，一重楼见一重山。筵前飞雪喷焦遂，槛外行云遏小蛮。便好翻身驾黄鹄，直将情枉扣天关。
莫问门无长者车，只图深巷乐樵渔。一园黄落食无限，万壑碧蓑衣有余。雁足北来归讯杳，马蹄南去故人疏。东风看整朝天旆，多少功名在故庐。
要与宗盟立纪纲，俯从多士较文章。人材漏网无疏密，科目搜罗有短长。蟾窟一枝分玉树，凤池三浪出银潢。何当推解延豪杰，为复中原万里疆。
一年无处觅春光，杖策寻春特地忙。墙角数枝偏冷淡，江头千树欲昏黄。梢横波面月摇影，花落樽前酒带香。更仗西湖老居士，为予收拾付诗囊。
缆解西风拍岸颠，雁拖秋色上航船。挂帆未作乘风客，举棹先惊捉月仙。楚些有渊心石殒，贺狂无井眼花眠。殷勤为酹一杯酒，断送西江浪拍天。
王谦不事富春侯，自是薰莸味不侔。病体隔年留枉狱，梦魂连夜逐归舟。可怜商木迁新令，欲为韩门复旧雠。但得此心无所愧，为公一死亦何尤。
勿忧李广不封侯，广不封侯未足忧。汉鼎不烹曹操肉，吴钩空断伍员头。鸿门自昔推屠狗，虎帐于今愧沐猴。千万南阳遇徐庶，为言豪杰尚缧囚。
十年客里过春光，客里逢春分外狂。半堵碧云蜗路湿，一帘红雨燕泥香。衔山西日辞春阁，拍岸东风趁夜航。莫向钱塘苏小说，东吴新髻李红娘。
西风落日楚江头，秋水已平鹦鹉洲。烟树接天迷送旆，浪花翻雪喷行舟。三杯万事我已饱，一日千里谁能留。见说平戎新遣使，班超投笔已封侯。
英雄不遇勿长吁，苟遇风云彼岂拘。不向关中效萧相，便于江左作夷吾。当知晋霸非由晋，所谓虞亡岂在虞。多少英灵费河岳，钟子不遇独何欤。
钳口刳肠未足殚，穷原探本可观澜。乞酰孰谓邻非直，反矢须知友必端。暴虎欲从头碎璧，沐猴还虑发冲冠。积薪措火居其下，试问贾生安未安。
寒入肌肤粟已生，银河冻合水无声。梅花漏泄春先到，风色商量雪未成。有愧何须问天理，无求方始合人情。男儿未际风云会，辜负胸中十万兵。
一年春事已差池，又见杨花贴水飞。梁燕不忧惊午枕，箔蚕生怕误春衣。景逢佳处须行乐，事到难时且式微。幸有黄鸡并浊酒，且和风月醉柴扉。
十顷平湖一簇山，湖山佳处著朱阑。分阶草色迎春绿，漱石泉声入夜寒。不扰自然人事好，有为方信世途难。如今休说当年事，只把心平气定看。
雁行临慰暖如春，玉粒金包即拜恩。周粟不肥清圣肉，楚丝难系直臣魂。二生在昔闻孤竹，一死于今愧屈原。圆簠下颁诚有谓，此情兄外更谁论。
买春无计托花神，费尽榆钱不计缗。风絮飞成三径雪，雨犂翻动一园春。有心报国从招祸，无相封侯莫怨贫。试问专坛与分社，予何人彼亦何人。
洛阳年少不知几，十载南州赋式微。三举不登黄甲去，两庠空笑白丁归。头长贾昔过三尺，腰大巨今徒十围。祇恐金銮不前席，谁云无策富王畿。
郊野英雄不肯收，膏粱刍豢有何谋。胡儿只怒马黄弩，公子当求狐白裘。唐诏屡颁蕡不第，汉坛才筑信当侯。古今得丧同儿戏，何必区区叹白头。
贫居不暇理椽茅，只倩江山围一遭。林鸟乐时知地僻，岭云闲处觉天高。春衫著破重连线，腊酒擎干独醡糟。且把杯盘聊自适，不须平地起风涛。
拂面东风二月天，绿杨芳草暗平川。花容著雨鬭翻锦，春色恼人催禁烟。灯夜虽然君有约，花时却恐我无缘。直须得暇来相访，当约嫦娥伴醉眠。
主忧臣辱已难堪，国事颠危况未安。溺嫂临渊犹援手，鬭人同室尚撄冠。公如不唱从军乐，士亦恐歌行路难。麟阁功名总劳苦，莫将行役作辛酸。
惜丝不肯织宫鞋，花月仙人谪不来。河伯借泥封玉腕，风神翻浪沃香腮。无房不许蜂留宿，有盖尝令鹭自开。何事冤仇结青女，一朝收拾付尘灰。
世态风波不可论，且于闲处乐天真。肥家无子堪登陇，忧国有人休问津。颜色虽蒙时借我，脚跟那解日随人。客来若问当时事，摇手无言对北邻。
阴晴未判落梅天，柳巷无人絮扑毡。涤器倒囊寻市酝，唤船挑网得溪鲜。鸟声呼梦客千里，山色撩人句一联。遐想故人应念我，马蹄何处夕阳边。
那条路不通长安，莫把心肠独自剜。有酿何须儿索饮，无殽徒劝客加餐。千金不赏思归楚，万户无封愿识韩。大抵利名些子耳，几多豪杰被萦绊。
自愧材猷不足观，独于忠义死难干。二陵风雨谁思汉，万里腥膻谁报韩。眼到北盟常揾血，话残南渡欲冲冠。如何一代多人杰，稽首称藩鼻不酸。
潇洒幽居屋一重，入门花柳间青红。帘尝碍月钩尝挂，酒不逢花盏不空。畏爱难全公子日，雌雄谁识大王风。且将酒货迁诗料，休问榷场通未通。
主人意重出霓裳，客子愁多欲断肠。眉黛暗传春去恨，脸红犹带夜来妆。竹根穉子肌肤滑，叶底荷花语笑香。多少行云在巫峡，谩将诗思恼襄王。
宫墙无地可穿窬，犹幸先人有敝庐。仕版可羞宁毁瓦，儒冠曾误枉收书。供柴我合同收炭，寄食君当自办蔬。此理晓然明似镜，何须足下肆耕锄。
一片忠肝照日明，济时无策苦伤情。聱牙拊几悔南渡，和泪挑灯编北盟。汉用檄招三十郡，楚因歌散八千兵。太平若鬭生灵肉，何用生灵望太平。
桃李生香花满谿，南州十月尚襜衣。春从酒瓮榨将出，秋在诗囊带得归。弓射十分方破的，棋高一着便争机。劝君莫作等闲看，毫发差殊事已非。
十日春愁不出门，出门春事已消魂。摘花掀帽倩人插，索酒得杯和月吞。啼鸟声中近寒食，落花阴里又黄昏。春来春去总休问，往事悠悠付一樽。
十年忧患谪东南，万事于心了不关。病去只愁双足软，老来且喜一身闲。人情无处便生怨，天道有时犹好还。大抵久长居富贵，到头天意亦须悭。
上苑春工到海棠，老夫随分为春忙。朱弦转枕鶑催拍，红粉倚栏花鬭妆。吾道几时曾损益，人心今日自炎凉。愿言相约花前醉，一听儿童号酒狂。
忧吾所谓果何忧，忧国忧家卒未休。坐法马迁方去汉，释囚箕子未归周。西风万籁声声恨，夜雨疏桐点点愁。有客不知吾所向，却将米价问南州。
我生胸次不尘埃，不学儿曹刚自媒。诗料虽凭风月制，宦途还听鬼神开。十年教养猷初壮，半世功名念已灰。安得金銮有清问，贾生何事未归来。
作个咿𠼳赘项咽，个中和我万愁牵。一筒作柄箫无窍，双铁为圜扇有圈。身拜却疑人是犬，手擎还类笔如椽。从今节节能通气，安得当为积蓄钱。
东风吹动绮罗尘，翠盖红缨处处新。蝶翅拍开千树雪，鶑声催老十洲春。人生有酒须行乐，吏禄无阶且食贫。归客不须笼画烛，醉和明月上雕轮。
天低江阔水连天，上下周回一色兼。扑雀猎鹰翻白缟，得鲈渔父指青帘。马抛玉勒珑𤦪落，狮欠金铃橘柚添。得句莫嫌呵冻笔，明年岁事已堪占。
平政桥头火烁空，富沙宫殿烈烟中。地形难扑徒临水，天意能回遽反风。十里爆雷惊客梦，万家全璧赖神功。君王注意恢神武，更乞威灵为宝冲。
溪南风物照窗扉，溪北兰舟缆翠微。双桨碧云苔浦合，一帘红雨杏花飞。只知有酒酬佳景，却恨无绳系落晖。更约风流众年少，明朝依旧莫相违。
东风吹不断轮蹄，处处秋千环珮飞。剪翠弄妆归髻掠，乱红翻锦上屏帏。花应笑我春尝醉，燕解嘲人夜不归。莫怪逢春太娱乐，人生能有几芳菲。
此心忠义出天资，奴隶儿童莫强为。燕雀不知鸿鹄志，牛羊徒饰虎狼皮。事当桀犬吠尧日，书在塞鸿归汉时。拔劔问天天不语，料天还愧负男儿。
达人安分乐平生，不与阴阳造化争。汉节有人恭且止，楚盘无客遂当行。荐公地栗三杯酒，分我天香一味羹。大抵有施须有报，木桃琼玖愧诗评。
主人冰雪洒胸襟，买宿银城不计缗。春草有诗皆白雪，秋毫无梦到红尘。月娥好作云间侣，风伯不寒冰下人。更喜五更窗外月，梅梢分得一枝春。
兵贵先人斯夺人，莫教间谍漏真情。汉因有备吴终退，秦为无人楚始争。卦向爻中分损益，棋于局上定输赢。不知都督三边者，还肯江湖问一声。
我生素不事诙谐，檐板方头唤不回。遇事岂容无正论，济时未必有长材。头虽五鼎不辞剑，口恐三缄合用枚。不是生平太刚介，有如踪迹尚尘埃。
古今多少好英雄，未必奸邪未必忠。上党鼎膏流地白，长平坑血溅天红。三边传檄兵虽息，二榷开场货未通。更愿年丰富金帛，饱装驼驾为和戎。
破帽无情不受吹，满头霜雪已如丝。菊花笑我三秋客，风物撩人九日诗。三楚膏腴已煨烬，二江皮肉更疮痍。子卿三月无音信，鸿雁南来何所之。
许我登龙尚未还，作诗更为谒梅山。如何威惠推千载，犹使英雄困八蛮。神不提身归虎帐，鬼须擘口动龙颜。聪明傥为扶宗社，愿借风雷顷刻间。
姓名久不到西山，觅便无风鼻谩酸。天堑有花春堰急，地炉无火夜堂寒。青灯昔记对床卧，白发今羞把镜看。见说北归常有雁，一书无惜报平安。
梅山昔扣五通仙，曾许英雄第一签。恰遇尘埃当扰扰，如何泥泞尚淹淹。若非推入高宗梦，须是遥分太史占。他日崧高咏申甫，一香先为大王拈。
壮气横秋面渥丹，男儿未遇指休弹。卖浆岂料周分国，盗粟焉知汉筑坛。胫脡未甘缠吏鞅，髑髅不信误儒冠。夜深踢起床头婢，和泪挑灯把剑看。
社风吹迸雨前枝，正是施工北苑时。小胯未封才入盝，短枪初拆半含旗。一盆腊雪分龙井，万杵春雷入凤池。见说贡余山似积，小煎还肯换新诗。
山拥青螺出粉墙，水环银带插溪庄。一百五日雨翻浴，三十六宫人鬭妆。蝶翅拍花催舞袖，凤毛翻锦入诗囊。新欢旧恨知多少，且对东风醉几场。
红牙催拍燕飞忙，一片行云绕画堂。眉黛蹙成游子恨，脸红烧断故人肠。榆钱不买千金笑，柳带何须百宝妆。舞罢隔帘偷送目，不知谁是楚襄王。
太乙年来落冀并，几多豪杰未成名。尧天日月计和玉，胡地山川知耀卿。卢六驱风能破屋，陈三平水可倾城。年来幕府勤延揽，何事诸兄未有声。
卫霍勋名李杜才，才过四十也心灰。俗尘趁少便披拂，诗料空多难剪裁。时事谩提眉便皱，家怀未说眼先开。朱帘更倩梅香挂，要放银蟾入座来。
饭罢令人唤小童，敢烦捉耳为开蒙。芎茶不用焦汤点，纸被还将艳火烘。醉欲伴眠当倩月，热求挥汗合邀风。它时我建青油幕，廉汝封侯学卫公。
茅舍松棚隔小桥，碧帘斜挂竹篱腰。猪头煮去和皮擘，牛肉秤来带骨烧。村酒不图邀客醉，野花复喜向人娇。归舟不用撑明月，只倩西风借晚潮。
客子东南不着家，主人北里恣豪奢。夜深常倩月移竹，春老不烦风扫花。暮雨送凉归枕簟，夕阳留客赋烟霞。何时执手阑干外，同把功名誓镆铘。
八方无处著瞿昙，百合中间寄一龛。满挹酒浆供里北，平量风月借和南。腰如可折岂徒五，涎若果流何待三。更喜小窗能就拱，夜寒江静著山函。
刚肠未肯报平安，拟把功名一担担。方向杏坛逃败北，却于莲社得和南。香同世事炎还冷，茶类人情苦始甘。大抵久长同佛法，此心何处不瞿昙。
布作宽袍竹作冠，萧然万虑不相关。数声横笛烟霄外，一个闲人天地间。若遇急流须勇退，从教倦鸟不知还。百年富贵君休羡，得似浮生半日闲。
太平官府不停囚，求剑乌衣欲刻舟。私䇲是鸡难做鹤，公庭得马便成牛。不疑若受千金谤，胶鬲当贻万世羞。见说明公在莲幕，不知能鉴此冤不。
史笔如衡须正持，莫教浮诞出无稽。已成帝业从烹父，未将王师休杀妻。秦逸号眠为抱虎，刘狂名舞作闻鸡。麟经削后无全笔，磨玷吾当问白圭。
斜阳望断水平桥，古柳萧疏己半雕。鱼跃浪花翻水面，雁拖烟练束林腰。花时无镪能追骥，月夜有诗堪续貂。回首故乡多少恨，乱山无数路迢迢。
西风吹梦落青帘，浊酒三杯路二千。别岸舟行秋色里，故人家在夕阳边。囊中有药难医国，竿上无钩可钓贤。见说近来书籍贵，监取唐汉莫论钱。
片云如雨卷西风，绰尽遮阑眼力雄。远水半连晴汉碧，暮霞全借夕阳红。姓名未得联诸子，鬓发皤然已一翁。欲识翠微诗外意，岂徒忧国愿年丰。
乱云推月上层楼，楼上朱帘不下钩。鸡翅拍开朱户锁，雁声唤上木兰舟。黄花撚酒留人醉，红叶题诗倩水流。李广不侯人不笑，笑他人作烂羊头。
昔年槌鼓扣天阍，远谪南州七度春。大享有恩来北阙，小囚无赂脱东闽。乌衣座满民流血，画烛帘深案积尘。见说九重宵旰虑，长沙犹有少年人。
长亭不作马蹄迂，一叶孤蓬入帝都。星布关津皆自放，雷封纂节独相拘。可怜罔市千般有，谁信虚舟一物无。为祝琴堂早催发，片帆连夜过姑苏。
禾落西风黄叶飞，子卿无信雁来迟。凄凉自笑刘思父，慷慨难追杜牧之。归兴十分浓似酒，愁肠一缕乱如丝。凭君细把茱萸问，此会明年健有谁。
少年场屋擅词锋，审谳无私只奉公。夜月兰宫无宿曜，秋霜莲幕有春风。明堂难毁周公制，乡校犹存子产功。文德自来能服远，更烦刘向为和戎。
鸾骖不是厌尘凡，王母瑶池促驾还。家在两三千里外，人生一十六年间。好随神女游舒水，难伴文君归蜀山。试向仙源问消息，桃花零落水潺潺。
净扫庭阶衬落英，西风吹恨入蓬瀛。人从紫麝囊中过，马踏黄金屑上行。眠醉不须铺锦褥，研香还解作珠缨。宫娥未许填沟壑，收拾流酥浸玉罂。
江外音书久不来，重城昏鼓又相催。眼前萤掣檐前电，耳底蚊轰屋底雷。乃事类棋方入局，此心如火已成灰。凭君试问吴元白，老寇东川回未回。
虎眼龙须午未干，楚臣遗泪尚潸潸。梅天有雨金丸重，麦地无风翠浪闲。蒲解枭风岂枭贼，符能驱祟不驱奸。一樽菖酒呼天问，何事男儿鬓渐斑。
英雄还要识英雄，不识英雄总是空。投鼠在人当忌器，见鸿非我独弯弓。情从忠佞分轻重，事戒恩威戾始终。说与翠微休截截，三缄从此更须工。
西风吹老碧莲房，万壑风流拆麝囊。谩与篱花争晓色，肯教盆蕙压秋芳。月中有女曾分种，世上无花敢鬭香。要识仙根迥然别，一枝开傍郄家墙。
一别京华近十年，此心无日不悠然。嗅梅得句天然巧，把酒开怀地自偏。铁砚不须兵十万，铜盘何用客三千。功名自有风云会，不遇风云毋自煎。
画桥相送百花春，转眼孤鸿逐断云。别后有谁能顾我，客中无日不思君。风前花影尝兴念，月下桐声久不闻。见说近来多好况，一书无惜寄云云。
风烟世事不堪听，勿谓封侯胜白丁。老眼隔年新旧历，归心连夜短长亭。一声蜀鸟惊胡蝶，十幅蛮花寄鹡鸰。更向坦斋夫子道，近来双鬓已星星。
封书汉上寄清之，却恐清之汉上归。千里谩怀明月共，寸心常伴白云飞。湘妃有泪能斑竹，周士无心恋采薇。安得一缄飞海峤，与兄联辔上淮淝。
如神正直护缧囚，当代公卿总合羞。疏纸未烧谋已遂，炉香方𦶟病先瘳。乞灵屡假三更寐，释缚常封万户侯。待得有勋书竹帛，一封当为荐宸旒。
万冤无计彻天衢，三尺金科谩卷舒。公不戴星驰驷马，民将指日就枯鱼。黄堂宴妓不加意，丹陛虑囚空有书。见说群乌广瞻听，如何公论尚踌躇。
十年踪迹淖泥沙，为炷灵香祷富沙。万里无由诣霜阙，一书聊欲为星槎。解骖许我来齐晏，释缚从君问左车。他日横飞上麟阁，行祠当为建京华。
细轴浓云寄矮斋，蒲团和气忽惊回。一床浪卷芙蓉皱，十幅香重锦绣开。不怕夜寒侵斗帐，却愁春梦到阳台。感恩未作琼瑶报，先把新诗寄小梅。
昔年分袂霅川东，系马花梢扑乱红。解珮送行情怏怏，举杯言别恨匆匆。中人以上谁知我，北斗以南惟有公。此去东闽有良便，一书无惜慰羁穷。
不炷灵香不诵经，兆杯签榜总欺人。穷通只合从天地，祸福何须问鬼神。命到死时生莫幸，事当直处曲还伸。从今若问开先事，桃李无言二月春。
溪风拂拂卷征衣，溪上攀辕恨马迟。蝗不入闽今已矣，碑无留岘古求之。泉知送客声犹咽，烛昧留人泪谩垂。愿速长沙还贾谊，为公江上斩鲸鲵。
欲归未去两纷拏，何事回天力未加。九牧谁为十羊主，百冠当念一人髽。肘边有石心虽切，腰下无钱手谩叉。千万有人逢伯乐，为言龙种尚盘车。
老来百计总无成，当路时官懒问名。国事只将心事比，今人难作古人评。苍头笑我樽无佐，白发欺人镊又生。惟有建溪知客意，过滩时作不平鸣。
秋夜封书上子岗，别来化日又舒长。只知电烛两经月，不觉星毛半欲霜。竹叶照人凝盏滑，梅花撩客透篱香。知他诗债曾偿未，料得寻春日日忙。
年来太乙犯咸池，三式编年事可疑。西北膏腴从脯腊，东南皮肉恐疮痍。尧天日月期无已，胡地烟云岁有之。更向江湖问同志，中原何日是归期。
舌端豪气吐长虹，四海一身无处容。不向北山求刺虎，便从南海学屠龙。鼎须刘辟方成器，剑到魏齐那是锋。欲抱不平朝玉帝，梦魂飞上祝融峰。
霜风剪水作冰花，织出吴绫不用梭。十幅晓云藏处士，一床秋水浸嫦娥。直疑天上无青女，却信人间有睡魔。更向屏山画梅竹，红尘还有此风么。
银潢河海浸崆峒，君独轩昂万派中。北鄙虎牢今子产，东山狼跋古周公。固知鲁卫封同姓，合向燕秦策异功。我欲誓江同击楫，中流不惜伴英雄。
重门有路透泉关，便合抠衣问比干。愧我直言难媚灶，从渠怒发自冲冠。乌台有月身何及，犴狱无天泪谩弹。自恨不逢包孝肃，此身那许报平安。
吾巾不是不冠儒，曾被儒冠几误予。铁砚不磨天地轴，毛锥难复帝王居。当传卫霍无传秘，却著韩曹不著书。堪笑苍生无眼力，不知豪杰在樵渔。
梦里匡庐兴未阑，转头世事已辛酸。肥家有术疑非药，漉酒从人笑不冠。雁序向人群已失，凤雏过眼影何单。不堪回首原头路，一坞松楸生暮寒。
丈夫策定在吴钩，浪把桥门作胜游。彩笔误人随骥尾，锦标还我占鳌头。关山梦寐三千里，竹帛功名四十秋。安得九重容借箸，尽将军国为前筹。
凄凄天气间炎凉，破帽翻风客鬭狂。酒味暗消黄蘂辣，雁声唤得菊花香。三京昔拟恢同轨，九日今犹客异乡。更仗阿谁上沙漠，为予申意郭汾阳。
不学炎凉不自谋，动和权势作仇雠。笔锋带怒摇山岳，剑气衔冤射斗牛。龙虎榜中当擢第，麒麟阁上合封侯。功名未入男儿手，谁肯甘为郡督邮。
西风寥落做重阳，人在东南水一方。地僻阻它鸿雁信，天寒撩我菊萸觞。江澄素练鱼翻赤，叶剪红绡蟹结黄。不是倚阑迷望眼，欲凭归雁问苏郎。
神首罗睺欲蚀天，弯弓直造玉皇前。九重不忍诛林甫，一札翻令囿马迁。投鼠固知当忌器，得鱼谁敢便忘筌。吾今一死初无憾，愿把孤忠托孟坚。
十载长沙路二千，归心日夜在长安。居家有誉眉空白，恋阙无谋心谩丹。获雁不闻苏子信，沐猴徒笑楚人冠。马蹄恐有唐城便，为把功名问二潘。
壮士刚肠不受冤，髑髅可断志难干。越仇未报薪当卧，汉贼犹存铗谩弹。情款不从囚口责，炙浆难塞吏肠宽。何当尽沥奸邪血，染作衣裳看孟安。
春风恰恰破桃李，池馆无人一径深。鸥刷断翎翻水面，蝶抛残粉出花心。诗怀搅我丹心破，节物催人白发侵。流水伯牙今已矣，世间那复有知音。
欲向津头问镆铘，一潭秋水漫烟霞。画屏对客景藏景，芳树压溪花照花。有策廷争惭贾谊，无功庙食笑张华。夜深霹雳轰双剑，惊起延平十万家。
阁上阑干紫翠环，阁中身世异尘寰。长虹吸月印秋水，孤鹜伴霞量晚山。万里风烟屏帐里，一时人物画图间。凌烟须是男儿事，却恐功名未放闲。
墙头罗绮碧云浓，墙外秋千电掣空。蝴蝶拍开花面粉，鹧鸪吹落杏腮红。翠裀不卷珠帘月，蜡烛还摇锦袖风。醉眼不知尘世有，直疑身在广寒宫。
半趿芒鞋过水西，楼台灯火未多时。山羞见我头头转，月怕抛人步步随。枫叶卷愁秋去早，溪声翻笑夜归迟。柴门只解关烟雨，不隔离愁些子儿。
西风吹客上阑干，万里无云宇宙宽。秋水碧连天一色，暮霞红映日三竿。花摇舞帽枝犹软，酒入诗肠句不寒。古往今来恨多少，一时收拾付杯盘。
阑干古木琐青葱，阑外檐花灼半空。万里好山春黛碧，一溪流水暮霞红。窗疏不碍东西月，帆过始知南北风。试问支郎一樽酒，好天良夜与谁同。
十载无人问益之，谁于欬唾觅珠玑。两三千里家何在，三十六峰人未归。将谓抱薪能救燎，果然画餠不充饥。东川恐遇连荣祖，一笑不须论是非。
不郊不国不吾庐，兀兀腾腾十载余。颈昔已逃三尺剑，腹今犹秘九畴书。齐牛难𦶟吴元济，贾𫛳何惭董仲舒。只合三缄且钳口，一蓑归去伴樵渔。
勿谓年来世道艰，都缘彼此不相参。一生知己有千万，十事从人无二三。红杏无坛堪拱北，白莲有社结和南。扁舟若有东归便，断竹枯松寄一担。
国士还须为国忧，肯同儿女作身谋。存无补世亡无异，生不惊人死不休。秦鹿须还屠狗逐，楚猴犹为烂羊羞。如今若论西都事，却与中唐风马牛。
楮衾封冷白凝霜，展转无眠夜未央。风欲送愁先卷帐，雨嫌多梦故敲窗。自惭鼓瑟投齐好，谩接歌舆效楚狂。起把离骚读幽闷，楚词还似楚江长。
闻说先生入建都，一年民乐吏清癯。四厢夜月封朱户，两院春风锁翠芜。一旦有书追驷马，万冤无计彻群乌。焚香再拜祝公寿，问有清朝赏罚无。
一瓮香醪一曲琴，得相寻处且相寻。杯宽却怪青山小，坐久不知黄叶深。当路星轺已钳口，异乡风物更关心。何时系艇秋江上，醉卧芦花雪满襟。
月姊亲移入庆门，广寒今是并肩人。分他蟾窟雌雄种，作我萤窗南北邻。傲窦虽悭三树玉，比诜翻剩一枝春。主人便好鞭黄鹄，斫取魁梢谢紫宸。
别来三载客东南，始信人生聚首难。眼底不闻鸿雁信，鼻头常为鹡鸰酸。问天不语语徒厉，蓦地上心心类剜。安得春风吹马首，卧听行列报平安。
索逋无术谒公门，岂谓公门反怆神。令尹幸酬三百索，痴儿犹恋一千缗。如今索手方知错，自此甘心莫怨贫。不是恩波不旁洽，五穷无奈苦随人。
刳肠植粟𫗪官牛，牛骨成尘粟未酬。何事莲参犹阁笔，反怜花县若虚舟。季公素重千金诺，胶鬲当贻万世羞。愿效相如还赵璧，莫教颜色叹床头。
梅花飞雪满霜洲，洲上行人去莫留。蜡炬结花催管籥，雁声唤客上兰舟。莫嫌冰炭情难入，自是薰莸味不侔。执节从教少知遇，勿于世路学沉浮。
闽藩齐指右参军，玉骨清无半点尘。一味恤刑常召祸，十年游宦只忧贫。圜扉月照金波夜，寒谷花开玉树春。客子与君虽素昧，一时聊记子张绅。
重城不隔世间尘，个里无花别有春。冤鬼夜随风雨泣，病囚时作犬羊呻。雷霆不霹欺君贼，彗孛偏凌为国人。欲问老天天已老，料应无说为敷陈。
无聊断梗拨寒灰，门掩霜风客自推。急下火垆叉手接，便将布袋解头开。拂床展卷呈诗稿，炙盏分茶当酒杯。别后逢人须问讯，楞伽曾倩寄书来。
沟壑膏粱总自招，仲尼陈蔡亦嚣嚣。不逢鲁肃千囷指，空折渊明五斗腰。孤竹二饥知我意，苍梧一饱为君谣。从今只手摩挲腹，却向颜门问一瓢。
青帝明朝下玉京，先教滕六掩车尘。梅花笑我三年腊，椒叶争他一夜春。乌角触檐鞭堕玉，马蹄印路椀抛银。何当夜缚吴元济，去作中兴社稷臣。
暮宿东溪一草堂，倦和衣屦卧胡床。梦随鸾去辽天阔，夜到鸡鸣刬地长。早起不须禽为唤，多忧谁谓草能忘。清闲却愧毛南仲，醉卧西窗一枕凉。
才辱东皇造化工，便随飞鹊报帘栊。人间狴犴知无所，天上蓬莱还有宫。酒色半澄春后绿，蜡花全折夜来红。从今泰道能连茹，愿驾苍蟠跃震风。
吴钩不是怒鲸鲵，夜半刘琨屡舞鸡。十载载春游太学，二年年夜宿圜扉。楚盘未必资毛遂，周粟如何饱叔齐。尘世功名傥来尔，无言桃李自成蹊。
司农未晓报龙楼，昨夜中天贯索流。石父不逢齐子相，马迁空作汉家囚。铜壶滴碎短长梦，铃索拽翻新旧愁。安得君王赐归骑，一廛投老大江头。
朔风卷水入天渠，剪作飞花散六虚。竹本无声缘叶密，梅因有影怕花疏。路从玉鉴上头过，家在冰壶里面居。欲作一诗撩谢女，不知为况近何如。
一夜风神揭海神，尽将纯素掩丹青。四围白壁成千嶂，万里红尘没一星。搭岸柳条横玉带，压墙梅萼上银屏。好将今日平淮策，说与当年李愬听。
庙堂无计息干戈，国士衔冤未汨罗。尺五指天均日月，八千里地旧山河。人无远虑心徒切，里有新丧巷不歌。况是十年芹泮客，倚阑尤觉泪滂沱。
世态年来日日新，宦途浇薄更惊人。阙期动彻连三政，选调无疑费百缗。是吏有囊盛短卷，非财无药疗长贫。参军也胜陶彭泽，且粜官粮醉几巡。
英雄不遇不忧贫，狱吏从教唤不应。煮饭只烧沽酒罐，读书权借守囚灯。堪嗟世事危如卵，无怪人情冷似冰。勿谓功名成幸致，志公终不是闲僧。
笔麟图凤久无声，何事权舆复见今。鲁祭不因夫子肉，齐卿难夺孟轲心。我公去就何为重，吾道兴亡所系深。安得斯文天未丧，载歌狼跋继遗音。
古云锦被无儿息，此语从来太没情。熊梦方惭徒吉叶，弧门尚冀或成功。拙躯增累何须庆，寒舍添丁未是荣。不意谦光如此厚，彩笺一幅瑞华盈。
德积于门庆必延，果然瓜瓞自绵绵。方钦瑶春膺繁祉，又喜仙娥降九天。和气欣欣盈三果，祥烟蔼蔼满犀钱。已知喜事占今日，伫听熊罴好梦传。
阳公得种自蓝田，种在深山不计年。雅爱茯神为伴侣，更邀枸杞作比联。俗名谩自呼山羊，佳品由来号玉延。啜尽羊羹殊可厌，藉渠风味涤腥膻。
红船㶉𫛶已惊飞，何幸今朝得雪衣。烟雨风标元自贵，云霄气格那须肥。闲花数亩聊供步，浄水三泓足可依。莫忆凤凰池上路，个中步步是花机。
自恨今秋赋不工，功名分付酒杯中。已知得失关乎数，始把荣枯问此翁。未必一夫司予夺，由来六画管穷通。果然许我真端的，从此君行易已东。
聪明要是读书人，占艺名家事事精。试问五星严叔遇，更无三个蜀君平。的言尽中尤其中，真术如生不是生。有伎不须人借重，伎高翻觉我言轻。
南浦从来管别离，可伤此地判东西。恨无短羽追鹏翮，一任狂风送马蹄。明月层楼双旅思，青天万里一云梯。到头千佛名经上，年弟年兄取次题。
德积千门后必昌，孙枝此日果储祥。休夸注水生麒骥，自度丹山产凤凰。蓬矢桑弧今已举，犀钱玉果孰能忘。寒荄久荷沾濡赐，更藉春风为发扬。
古来几段奇功名，不付寻常龌龊人。将军本是度外事，登坛四顾今人惊。夹道鶑花三月暮，浊酒离亭送君去。临歧执手无他言，更向前头加两步。
骚人胸次几江山，更著危亭山水间。群鹜齐飞残照落，双凫自在白云闲。平芜萦绕青罗带，远岫参差绿髻鬟。此意何人共幽独，我来终日欲忘还。
前峰号龟岂是龟，近岩谓月亦匪月。世间景幻语未真，说着丫头便痴绝。苍然顽石自天成，道傍过者皆含情。我来于此发浩叹，乃知有色能倾城。
问讯山阴老放翁，年来心事与谁同。疏疏翠竹欹明月，落落黄花立晚风。鬓雪只缘诗送白，脸霞不是酒留红。君王莫下蒲轮召，万壑千岩正要公。
此老胸中几岁寒，天教长伴白云闲。有时自弄玉如意，无事更添金博山。越女棹歌清浅处，巴童吹笛翠微间。何须重问神仙府，鸾鹤随风自往还。
裹将破帽凤山游，凤去台空余古丘。白发尚能今日客，黄花祇作故园秋。天浮渭北荒荒杳，江入旴南隠隠流。我始欲愁君且莫，人生何处是吾州。
高树青圆不见天，小风微动竹梢偏。衣涵空翠元无雨，庭閟余声独有蝉。老去此心无所住，向来我见不须先。狂吟但过寒山子，荐得腾腾一味禅。
淡抹斜斜三两枝，色香相亚恰相知。沙寒水浅魂初醒，月落窗空影半欹。岂是物华甘寂寞，且须岁晚共扶持。向来淮浦潇湘岸，绝爱萧萧雪打时。
削出云岑一片奇，天然玉莹泽如脂。祇堪棐几旁边看，颇与文房辈行宜。香篆自萦黄奶卷，飞花不点墨卿池。粗官马上今无用，付与刘郎写近诗。
勒马江边问玉京，百花头上占梅英。云霄万里开鹏路，诗乐三章奏鹿鸣。拂剑笑谈天下事，担簦慷慨日边行。吴公兄弟谁先后，此事君王合与评。
虚室玲珑别有天，晦明每被物情迁。几番黄叶送秋色，屡对青灯分夜烟。隙小风尖鸣淅沥，纸轻雪急响清圆。更阑人静疑无月，且与梅花借月眠。
万里辞家春复秋，异乡何日梦刀头。业如献豕从渠笑，艺学屠龙只自羞。香尽一炉闻夜雨，灯残半壁数更筹。断肠不柰梧桐上，滴碎乡心点点愁。
寒碧朋尊胜酒泉，松声远壑忆留连。诗于水品进三叠，名与谷帘真两全。画壁烟霞醒昨梦，茶经日月著新年。山灵似语汤夫子，恨杀屏风李谪仙。
子规声里半晴阴，百丈牵行岸草深。挟雨倒回风有力，避山横转水无心。人于熟处难为别，酒到离边不柰斟。渔叟底知如许事，櫂歌穿入暮烟林。
春秋陨石于宋五，分作金焦与星渚。大圆镜里八窗开，面面鱼龙听人语。瀑垂一线吹不动，山拥万骑明可数。嗟哉蓄眼无此奇，欲倒银河卷归去。
山椒飞派落寒空，鬭水曾收第一功。万马铁衣行夜雪，六虬银甲动秋风。分甘晚到玉川子，知味早输桑苧翁。手弄潺湲坐盘石，苍凉新月上孤桐。
探得行春第一筹，南梢花事半将休。断云不碍远山碧，新月自随江水流。金谷主人真已矣，玉堂老子尚来不。丁宁留取蒲城酒，更约东风汗漫游。
敛卷惊嗟语幻哤，搔头危坐对明缸。梧桐细语秋传信，络纬长鸣月上窗。浊酒不多双耳热，妙香无尽寸心降。家山未得平安报，飞梦东归拜老庞。
萧骚两岸落秋蓬，楚水西流不肯东。好酒但须知妇有，新凉莫问与谁同。片心置向嚚尘外，万事留将醉眼中。喜得建安标格在，何曾诗解使人穷。
西风一笑话绸缪，白露横江滴滴秋。天没遮栏金餠上，水无边际玉绳收。扶将太白酣方适，唤起冯夷舞未休。今夕明年应更好，夜潮来处倚危楼。
春风花事数河阳，又见玲珑糁缀黄。万斛香添秋酝藉，十分凉借月容光。熏奁拾取留长挹，汤鼎煎来得细尝。须信小山标致别，从渠涂额学宫妆。
凌寒峭立向庭除，晋宋渊明汉二疏。面冷不堪相娬媚，心清聊为一轩渠。月来月去香仍在，春少春多意自如。皎洁孤芳谁与共，作诗我欲寄东徐。
万绿团阴町疃场，倚凉弦诵玉琅琅。溪山涵毓中和气，草木薰蒸正大香。陋巷颜渊何所乐，舞雩曾点若为狂。懦夫百世闻风起，此去濂溪更有庄。
归鸿只影宿汀洲，梦绕芦花不柰愁。颍谷杯羹无日遗，翳桑橐饭有时酬。功名旷世来斯受，议论惊人合则留。此事大关天下望，殷勤为报古杨州。
买田招隠落星湾，采尽诗材始放还。逆境自安天理顺，闹篮谁识道心闲。两穷觌面尘埃里，一笑论情醉梦间。为说斯文有宗主，春风杨柳满平山。
劭耕好语落西畴，父老逢迎笑点头。销甲事农官有术，卖薪沽酒我何忧。黄金深椀频倾倒，白布长衫迭献酬。飒飒雨华随后乘，安排麦陇十分秋。
南楼健目略江皋，淅蔌风沙响鬓毛。草色不随壕岸断，柳梢恰与女墙高。碧幢红旆三边帅，羽扇纶巾一世豪。坐上捷书来猎猎，官军破贼战方鏖。
塞垣拥雪髑髅寒，多少将军博美官。莫恨知心今世鲜，须知行道古来难。时穷地狭何能舞，命好天高亦可钻。此理乘除应会得，梅边索酒笑相看。
和月梅花共一寒，兜牟未必尽粗官。醉来抱膝吟梁父，睡起搔头著说难。富贵冰山何用倚，功名盘石自须钻。朔风衰草腥狐兔，猎火归鞭夹市看。
留滞周南命使然，莫疑上水逆风舡。乡山故故随人后，客月依依堕我前。半夜索樽同决计，五更回柂不成眠。笋舆吹面新凉入，须信封姨正自贤。
塞尘没没马萧萧，世事今朝异昨朝。为羡白鸥何浩荡，却思斥𫛩亦逍遥。平沙露碛江波敛，远树明堤野雾销。快着扁舟归教子，胜渠满屋贮胡椒。
凉边未放菊花斑，莫作重阳节物看。就网买鱼风露重，推篷举酒水天宽。箭头岁月离弦易，局面功名下着难。惭愧竟陵江上叟，采菰捣黍鬓毛寒。
客程欠舞彩衣斑，懒把茱萸对酒看。凉思着人穷脚健，丰年到手老怀宽。有风不怕江流逆，无愧何忧蜀道难。但愿浣花花好在，免教杜曲眼长寒。
手遮西日望褒斜，百折舟行尚玉沙。风趁港回帆落柱，草迷路断牵收车。长烟漠漠非吾土，老树离离似我家。今夜宿头应更好，月明四面尽芦花。
万里西风雁影斜，平安书到鲁家沙。遣愁白堕须行瓮，报喜乌邪又满车。老屋打头思钓隠，健舻衔尾认诗家。道旁啁哳儿童说，有脚阳春向浣花。
山远江平眼为开，楚楼西畔即阳台。金钗短笠风声接，蒸裹燋糟节物来。鸡唤客程三老起，雁将归梦五更回。白云飞处西湖近，应买霜螯试泼醅。
舍车不涉猢狲愁，行舟未过虾蟆培。咸池乐部十二钟，六丁挈置巫山背。鳌头赑屃方壶裂，鲸腹膨脝海门碎。凿开混沌尸者谁，事逐浮云堕茫昧。
驿奴莫问客为谁，但报房湖水石知。象鼻卷筒和月吸，凤膺横玉倚风吹。江淮消息愁端压，关洛功名老色欺。陶写此情须会得，行厨催唤莫教迟。
题遍慈恩最上层，青云涂辙几人升。一经秋雨禾方穟，未到春风海亦冰。闹里功名多目论，淡中气味独心朋。苍苔不扫芙蓉老，有客敲门自出譍。
遨头不管菊花寒，簇队晨登上将坛。戏马台前千古事，筹边楼下万人看。弓声浏亮秋风劲，旗采精明宿雨干。后部铙歌归较晚，雪西烽火报平安。
六花结阵护轻寒，缓带西风夹谷坛。破竹正期多算胜，把萸何暇半酣看。声驱黑祲千山卷，气摄黄河一夜干。识得天津裴度面，人心已作太山安。
同社纷纷早上坡，一麾独爱晚婆娑。矜春桃李好能几，饱雨稻粱收更多。管摄三才还正大，陶镕万象是中和。西风未用轻分手，尚欲从君细切磋。
岷峨凄怆未全苏，急要诸公着力扶。政似刈葵难放手，民如种树莫搔肤。雪山西去三边静，沬水东来万井腴。小队还家聊上冢，天寒早与问无襦。
墨云吹雨落霜空，满地珊瑚树树红。老磨踏烟霏淅蔌，钝铛奏火沸蒙茸。寒江浪起雪飞外，古嶂风鸣云搅中。识破太官羊气味，故山好处梦先通。
晓云三素过天东，早送韶华入万红。枍诣霜寒迟景转，昆明太液薄澌融。憨痴官事龟生手，泰定天光漆点瞳。柏叶更须随酒进，醉乡有地爵无功。
宝峰翠压小房栊，帘映平安候火红。寒送落梅吹雪外，春随细柳入云中。人情郁处多思治，天道还时只愿丰。賸办从军诗几解，为君管勾杏花风。
淡黄巴月护帘栊，随分芙蓉数点红。茶鼎擅场文武火，酒杯争道圣贤中。小游退舍三边静，甲子占晴二麦丰。乐事赏心无过此，不关花信几番风。
杨柳黄黄燕子来，梅花落尽已青梅。一年春事闭门过，万里客怀呼酒开。西土逖哉鸿雁断，东方明矣子规催。海棠多买燕宫本，归去家山手自栽。
黄奶扶春梦觉来，禅心已堕老黄梅。沾沾桃叶相先发，寂寂梨花未肯开。抱案并无钳纸请，索书时有打门催。人生消得韶华几，两鬓霜根不待栽。
汗血嘶风草正青，眼中万马敛春坰。檄书纵不烦师鲁，荐藁犹当出古灵。杜若扶疏明远渚，荼䕷猗靡馥中庭。天梯行遍乌奴去，到手深杯莫暂停。
步障晴丝夹道青，土桥石磴向西坰。李乌奴宅空怀古，武阿婆祠懒乞灵。杜宇一声犹客路，白云万里是亲庭。只应江水知人意，东下何曾半息停。
剑外风烟老鬓华，归心更切独孤遐。明知东郭非吾土，苦认西楼是我家。万古声名供敝帚，九州意气付浮查。同来蓬沓於潜女，一笑长歌陌上花。
剑栈高寒潦水空，儿心片片趁归鸿。喜闻禅观如黄蘗，想见仙风过赤松。利欲无厌骑鹤客，功名有定赋狙翁。万钟不博斑衣乐，已判身为邴曼容。
灯花太喜酒樽空，客路真成印雪鸿。出塞曲中迷灞浐，筹边图里认维松。汗鞮虱胄心犹壮，蓬矢桑弧鬓已翁。东望只知归计是，轻舠苕霅采夫容。
牛奋箕张小丙申，熟知命驳不能纯。年来颇怪刀头蜜，老去难供席上珍。闯霭千章森戟纛，鏖风万壑绎韶钧。剑山拾得商山橘，醉共仙翁脯白麟。
史君笔斡万牛回，脚底春风舌底雷。一夜剧谈逢野阆，百年高谊见欧梅。客心衮衮江流去，老色翩翩岁事来。堕地渠侬天已定，酒边赢得笑颜开。
鹤雁旌旗导紫𫐌，方瞳秋水照人明。泰山可碎胆常定，沧海自浑心转清。万事至公如正献，片言不妄即元城。擎天正要坚牢柱，长与皇家植太平。
手挈蓬弧挂井参，筹边楼下瑞云深。传将绝学圣贤脉，会得初阳天地心。议论文章胸万甲，功名富贵腹三壬。春风禁柳东华路，扈驾催行荔子金。
从来图易必思艰，运甓工夫莫放闲。万里功名终竟在，百年元气早须还。安危着眼棋枰外，中否留心弩括间。寄似匆匆无几语，华阳东去是潼关。
少年血气暗消磨，盎盎阳春保大和。已放杏花风味短，未酸梅子典刑多。一官满去鱼无饵，万里归来燕有窠。但愿时平蚕麦好，免教人问蜀如何。
不是官身是客身，下车随意踏芳尘。空蒙山色雨非雨，冷淡花梢春自春。裘弊黑貂犹耐老，褐移紫凤未全贫。青帘垂脚游丝外，到处东风似故人。
胚𣍯造化妙天家，趁得辛夷未着花。浊水淤泥还絮白，枯株朽树亦芳华。长空光眩鸣皋鹤，厚地寒侵入宇蛇。巨竹南墙清绝甚，一编孟子一瓯茶。
阿翁莹彻八窗冰，独爱春郊画有声。正𫚖鱼肥桃涨暖，欲河鲀上荻芽生。惊雷破柱眠逾稳，明月中庭酌屡更。应待儿归相从臾，万红堆里槊齐横。
溪影山光浸晓寒，空庭人马报平安。梦回非想天中界，身是无怀国里官。桑葚青红鸠澒洞，麦花开落雉蹒跚。好班嘉定中兴诏，尽与蓬婆滴博看。
黄姑织女万古心，脉脉欲渡银河深。有齐季女起拜月，绿发一缕蒙金针。眼明志针如志鹄，针发相投如破镞。回身拍手笑迺翁，字大行疏烧矮烛。
合着丝絇侍建章，却随靴袴踏苍凉。灯前针线为谁好，镜里黛铅如许忙。野水无心鸥等伍，秋风有味菊颜行。到头灵运终成佛，妙境须闻戒定香。
自期东里先生似，恰与西龙道院宜。槲叶萧骚秋入画，梅花的皪月供诗。盟鸥谁是知机早，叹鹤吾犹决计迟。归去来兮松菊在，故山毋用费文移。
故人寒踏龙门路，来听深山唱竹枝。半世向人长落落，几回于我独奇奇。淡交似水有余味，薄俗如云无定姿。一点青灯俱白发，相看不语只心知。
雪锦楼高眼易寒，春风朵朵似长安。终年避事宁为客，到处寻诗胜觅官。金凿落边檛蹀躞，玉参差里舞𨃟跚。华灯变尽归来晚，回首西涪可忍看。
引却东风觱栗声，竹舆如斗作春行。山中祗怪天能窄，栈外方知地本平。黔袂炼𦺥斜屋小，黄缨淘矿乱砂明。终年一饱难如许，愧尔炉熏管送迎。
燕寝深凝自在香，苍髯扶病玩流光。桃符历日又新岁，粔籹燋糟非故乡。灯影参差棋溅雹，酒行杂遝剑横霜。武侯遗憾谁当洗，夜半衔枚入凤翔。
梅花已是隔年香，投老何能面复光。求则得之青籸饭，归斯受矣白云乡。果柑微似温生乳，阆柿多于处着霜。扶起东南风物梦，举觞目送去鸿翔。
坡颍风流几许年，依然夜雨落花边。白头故媪釜忘轑，红颊诸孙衣解牵。聚雁沙平江百折，养鹅水暖柳三眠。行厨洗玉更为寿，父老来看许近前。
万里春风一札书，锦幢绣旆二难俱。殷红荔子武侯渡，深碧藕花房相湖。家庆盛于群玉府，身名荣过执金吾。人生信是团栾好，我亦归谋种芋区。
流水青山一榻深，铜柯石干半窗阴。公余点校七分易，老去服行三字箴。消长乘除观物理，存亡操舍验人心。日长大得官闲力，乳燕鸣鸠尽好音。
引却蜂衙一事无，求师尚友圣贤俱。激昂意气中兴颂，收敛身心太极图。畬火明边饥虎过，渡船声外老鸧呼。江南云水宽多少，万里深山着此臞。
短棹横秋桔柏矶，青山无尽白云飞。官三年矣母安在，天一方兮儿欲归。拱木阴阴闲墓隧，背萱寂寂老庭闱。呼儿扫驿陈遗像，杯酒炉香泪满衣。
水稳风凉快长年，归帆东指白云边。落花款段儿能御，荐草乌犍手自牵。蜀口戍兵谁饱饭，淮头编户几安眠。野人只愿群贤进，辐凑良筹到上前。
万里来鸿未有书，社前归燕与人俱。涨痕落后杭巫峡，风力高时略太湖。深愧平生嗟靖节，一匡天下望夷吾。延英入定中兴业，早震天声到鬼区。
鱼复平沙涨夕阴，红旗影底老蛟吟。穷今亘古三分恨，托地撑天一寸心。过雨断云闲绝壁，凉风归鸟急平林。江山难着醒时眼，有酒如渑放手斟。
荦确嵚岑转百盘，峡天深处得平宽。秋风策策䕷花老，暮雨萧萧稻子寒。仁者乐山心本静，硕人在涧体俱胖。农家不解诗翁趣，只道丰年了纳官。
出蜀趋吴第一州，夕凉随意系扁舟。十分人鲊瓮头月，一片水晶宫里秋。夜气长存号老鹤，天机自动舞潜虬。得归到处皆佳思，不问西风解白头。
东风婉娩燕来双，禁漏无声万绿香。宝鸭炷云朝太紫，玉蜍挹露校铅黄。圣贤不断千年脉，宇宙长存一点光。老鹤也知虚静好，夜深踏月上修廊。
人从万里蜀天归，御柳藏鸦絮又飞。风细炉熏摇穗直，日长漏箭出花稀。九重旰食图无逸，四塞宵征赋采薇。爱国书生心更苦，夜占列象候璇玑。
黑风吹雨出长安，破帽骚骚怯暮寒。不得之乎成一事，却因而已失三官。人心天理推详易，世路交情点检难。白发老人经事惯，教儿只作博投看。
井渫得泉终必食，睽弧遇雨更奚疑。毋庸伊尹要三聘，且学颜渊克四非。势去铁鞋无处觅，志亨金印有时累。梅花结子桃花发，烂熳春风醉典衣。
莫为春愁两鬓翁，管愁元不属春风。深黄杨柳夕阳外，淡白杏花明月中。大自在身天地并，妙光明性圣愚同。鸣鸠乳燕相料理，融得从前万虑空。
韶华九十恰平分，过化中存一点神。草脱烧痕非故色，梅收花事又新人。正襟危坐三灵会，拥鼻长谣万象宾。酬答风光惟办此，可能春梦到天津。
芳蹊几曲重行行，坞里曾阴坞外晴。秧马鬅鬙和雨种，箨龙菌蠢带烟烹。黑风动地前程暗，白日行天内景明。却爱道民无别解，一杯春茗雪花轻。
一树青青桂子荣，广寒宫殿玉为楹。不知天上何年堕，故使人间有种生。风影碎摇签帙爽，露华倒洗笔头清。寸田更与加培埴，收取天香染姓名。
物理无枯底有荣，一双玉树倚修楹。长如拱璧天球在，元共交梨火枣生。卜筑地连盘谷胜，赋归人占小山清。昼阴最喜添新绿，时有佳禽自荐名。
君臣一德盛熙宁，厌故趋新用六经。但怪画图来郑侠，何期奏议出唐坰。掌中大地山河舞，舌底中原草木腥。养就祸胎身始去，依然钟阜向人青。
江北江南雪意催，半酣椎鼓起征桅。锐从猿鹤归休去，刚被功名引调来。破虏檄传淝水定，屯田疏上皖陂开。笔端矍铄精神在，莫只清吟伴老槐。
点雪非耶果是耶，紫千红万未曾芽。苍苔有晕龙钟树，幽谷无人自在花。地暖孤鸿来索伴，天空双鹭下通家。诗翁快整春风脚，山路霜泥踏马牙。
槎使携归饷老人，高棱疏节屈中伸。拨开豺虎凭陵气，摄取蛟龙变化身。访洗头盆还喜健，伴行脚笠未嫌贫。一般仙骨清如鹤，倚看沧溟解起尘。
洮湟私牍旧开边，淮楚依然样子传。抱虎寝蛟心不保，护疽讳蛊祸相挻。河流三舍尽人血，城阖四门无灶烟。昨夜洗兵盈尺雪，华夷齐贺太平年。
鸡唤璇杓一夜东，长天绀碧静无风。年华老子懽娱里，春事儿曹翰墨中。脱雪荠芽盘饤绿，晞阳椒蕾酒行红。赭袍亲上慈明册，正想千官会汉宫。
云淡风柔霁色轻，泷冈阡上气和明。莫思旧日遨头出，且试新年便面行。饱饭即为君子泰，浊醪不失圣人清。一翁二季春无尽，更愿诸孙向老成。
白玉堂前绝世容，水晶帘薄透重重。非仙非鬼树明灭，似梦似真花淡浓。袜照晴波添缥缈，佩摇寒月欠𤤮珑。一番青子成阴后，却笑痴儿认旧踪。
天机日与物华新，妩绿柔黄触拨人。精采只消些子雨，腰肢无着许多春。兴亡萤苑迷楼梦，荣辱孤山曲院尘。醒眼年来浑看破，万缘分定不须颦。
万山筑底作春妍，一树繁红直几钱。深院日长来燕后，平池水暖浴鹅天。弦歌礼乐诗书地，榜帖功名富贵天。儿辈对花须自勉，莫教空恼少陵颠。
菀彼烟丝一样新，依然面目我陈人。只疑大造元无物，岂料深山亦有春。尽日三眠浑得意，随风万舞不惊尘。长长短短亭前路，肯与渠侬管笑颦。
隔水梨花豪放尽，安排鼠耳到庭槐。十分春事杜门过，百色老怀中酒来。闻丽人行头辄掉，见兰亭帖眼还开。碧衫玉唾酴醿晚，更倩诗翁着句催。
过尽风波滟滪堆，一闲无梦到宫槐。迎头寒食清明近，入手樱桃芍药来。率尔成诗聊意达，快然自足亦颜开。期君曲水芳林序，花里传宣火急催。
经始西风八月秋，桃花春涨已无忧。横飞阁道虚空度，直放银河自在流。倚岸斜看疑是洞，循坡稳上认为楼。遍行吴蜀今才识，却笑浮桥谩造舟。
老蟾亭午潭澄阴，雄虬怒吼雌虬吟。空岩纳息耳应心，写之以神寓之音。大音激越风振林，细音窈眇云起岑。天机不动天和深，非亏非成非古今。
临轩解褐赐汤沐，一节两节水苍玉。气严惯尝志士胆，格高厌食太官肉。此君可人如西湖，荷边冰簟三更铺。心知爽快不宜过，柰此风月人间无。
林谷迎梅新雨沐，和绷熟煮琅玕玉。箨龙别种富风味，棕鱼同科少肌肉。吾庐两山介宣湖，绿阴门径杨花铺。攻苦食淡父子俱，笑看两孙指之无。
有美人兮古锦官，落花芳草几凭栏。纷纷世故肱三折，忽忽年华指一弹。诗到考槃须熟讲，易于未济莫轻看。门前尺雪青灯夜，尚欲从公扣两端。
鸡鸣而起一般时，舜跖殊途觉与迷。此理天无分厚薄，乃心人自眩东西。柴门风雨榴花老，草巷烟霏燕子低。玉汝有书来万里，圣贤不泰不栖栖。
白龙飞出翠云堆，不见源头只见来。势有盛衰惟视雨，声无高下尽成雷。谁教河鼓翻将落，我欲阳侯挽取回。东陌西阡分港去，丰年入眼稻花开。
隰荭照眼似舡窗，只欠沙头野鸭双。花引穟垂丹作佩，叶扶节起翠为幢。妇收滋味归羹鼎，儿挹馨香赴酒缸。老我为渠牵午梦，白苹风冷钓烟江。
高吟梁甫卧隆中，眼底驽骀不足空。清白自将千古月，温凉不定六时风。交梨火枣根苗长，翠竹黄花信息通。楼外秋鶑强饶舌，笑人迟却黑头公。
道在皇王帝霸间，古今同是一人寰。不愁垂白三千丈，独喜飞黄十二闲。晚桂荐花熏鼎古，寒松堕子茗瓯斑。山中风味无人会，赖得新诗起老顽。
圣主亲郊肸蚃通，风恬日霁作春容。好从辇路听清跸，却向深山把瘦筇。樵子径随萝薜上，道人屋借竹茅封。一杯旋煮山泉荡，浣尽平生磊砢胸。
一色凝云合大和，定知宜瑞不宜多。饥餐乌昧世皆是，饱进羊羔人几何。抢地折腰纷岸筿，撑天强项独庭柯。留君待放晴光出，同步春风十二窝。
门巷萧然雀可罗，藏山万卷自研磨。懒寻玉女登西岳，甘伴金仙坐补陀。书带草长尘虑少，钵昙花放道缘多。酒肴问字如相过，引道松间不用呵。
朝家久设礼为罗，小寄禅窗共讲磨。红锦障泥飞騕袅，黄金宝校琢盘陀。冰虀荐饭乡风古，雪汁烹茶雅道多。领取单传心法去，会将佛祖一时呵。
烟霏深处万山罗，闲里工夫岁月磨。上采纬书干凿度，下搜杂志薛延陀。手披不厌薰沉水，心悟何妨涉贝多。若问尊经阁中事，南丰作记也须呵。
肃容盛气下璇霄，不作投壶玉女娇。坡老堂前微扑面，伊川门外骤齐腰。得风还解掀天起，带雨才能控地飘。无限陈根生意动，早看绿长后园蕉。
钟山好住苦弗住，驮岭难居真欲居。出地入天须任我，来今去古不关渠。万由旬上起肤寸，一刹那间弥太虚。识得鬘华云体段，妙高高处坐如如。
松鹤昂昂省见稀，独游汗漫友佺期。光风霁日安排好，秀水佳山鬭饤奇。嘉庆图中身最贵，耆英会上爵犹卑。纵心境界天和聚，一笑花开蝶满枝。
旧雨来人眼底稀，春风独许共襟期。斜川追古年年早，曲水从今事事奇。烂熳和诗齐少长，淋漓被酒略崇卑。惊回蜀道芳时梦，花亚银钗舞竹枝。
山居岁事似羌村，注瓦倾瓷酒半浑。微麝和饧溲粔籹，芳凫夹荠斫𫗥饨。阮生朱老情怀密，张丈殷兄笑语温。帘外东风花信早，更烦吹绿鬓毛根。
老仙方寸长黄芽，百顺薰蒸到物华。移得广寒宫里种，开将后土庙中花。诗书根蒂圣贤脉，忠孝馨香今古牙。富贵傥来余事耳，化工深意属君家。
百舌梢头一半春，日长无处着闲心。推枰竞欲投机早，结眊谁知用意深。梅子胚胎盐里味，桐花摆布蜜边阴。东皋西崦行几遍，软脚踉蹡索酒斟。
雪水迎风细作鳞，青青又是故园春。只知和鼎非凡子，岂料升盘有苦人。还我核来机转熟，寄渠花去意犹新。侧生底事摇车颊，空作渔阳一点颦。
不论塌扱与娄罗，判却风光屐齿磨。老柳强颜翻拓跋，新禽满意奏娑陀。山如欲雨何妨住，僧不能禅亦足多。须信斯文天未丧，龙蛇虎豹底烦呵。
呼吸东风养姹婴，翰林非主墨非卿。吾身元与三才并，此性须存一点明。盘谷钓鲜深复窈，羌村倾榼浊还清。久要谁似长宁守，尚记慈恩恶姓名。
乃翁抱璞售无媒，去作修文地下魁。换骨法从青子得，返魂香自绿阴来。诗书根气春无尽，清白源流庆有开。十二循环花瓣异，信知天理有时回。
故人书断故山离，义重惟穷到处随。无米胸中元自杵，不蚕鬓底却能丝。消梅乞与嘲盐贵，苦笋烹来怪醤迟。亡可柰何安若命，午窗赢得睡便宜。
谁为风光管合离，绿阴芳草日相随。此身百丈牵三峡，吾道千钧系一丝。力戒荡舟君子适，志期学圃小人迟。平生客气消磨尽，醉固佳哉醒亦宜。
一出俄经震巽离，盈虚消息取诸随。盆栽菡萏何时藕，檐挂蜘蛛尽日丝。左墄右平魂梦远，东岗西崦杖藜迟。棱棱瘦骨萧萧发，恰与黄冠野服宜。
风云惨淡豺䝙吼，日忧无饭仍无酒。秋来东屯熟八九，举家欢呼拍铜斗。老夫欲酿儿欲炊，老夫怕醒儿怕饥。商量不下撚断髭，归与汝母折衷之。
流转风光不暂违，等无地角与天涯。故人书到几青李，生面客来时紫芝。穷里埋头倾哑酒，凉边趁手应盲棋。寂寥简短君应笑，郎罢吟诗囝和诗。
锦野西头始识君，便期垩鼻着风斤。余甘到底有遗味，薝卜本来无异芬。忽忽又弦凉榭月，亭亭还合暮山云。玉泉道士穷于我，也买新鹅约右军。
西谷柴车手自巾，风吹不到庾郎尘。回光返照千江月，复命归根一点春。永昼同窗陶处士，凉宵专席竹夫人。徐公好丑浑休问，认取青铜镜里真。
耐翁流庆遍仍来，随处烝尝荐笋苔。但认白云飞一点，便胜黄犊走千回。屋山早露柤梨熟，墓道秋风菊桂开。父子相从归展省，岂无野水为添杯。
秧青水白四郊同，召雨无烦访守宫。槐叶煮𩛽随市俗，莲花捣曲称家风。过从久谢三千客，嬉戏长娱七十翁。已是太平农圃老，更揩两眼看升中。
红红白白两般栽，浅浅深深一气催。但爱透从清水出，不辞脱自淤泥来。随花着盖相依立，聚菂为房忍擘开。妙洁色香无间断，床头更拨洗儿醅。
已迫斜阳欲坠时，谋身只怕脚行迟。纵横笼罩大为网，首尾经纶浑是丝。腹饱飞虫肥似瓠，喙工毒螫利于锥。朝来猛被儿童扫，不放檐牙一点遗。
西风摆脱络头丝，荪壁为家不问蓍。分得九华烟雨壑，种将五老水云芝。戟髯洒洒精神健，剑脊棱棱气骨奇。窗外几多凡草木，为谁张王为谁衰。
溪山鱼鸟识车尘，风日温明试小春。黄帽青鞋安乐法，芋魁豆荚太平人。接篱倒着情怀放，蓬沓逢迎气味真。儿亦梦牵潭上菊，和香细嚼胜猩唇。
几度椒花颂岁朝，今年心事最萧条。官虽有路犹穷辙，住岂无家却寄巢。金尽床头颜易改，樽空座上客难招。一般独得便宜处，病里逢人免折腰。
山深莫道得春迟，云漏晴光已大奇。夹径幽香吹艾纳，隔林绝艳点燕支。一川远近迷渔屋，两市东西认酒旗。锦野着亭坡老后，曾来可惜独无诗。
借得卢仝屋数间，不为太窄不为宽。胸中鹏背三千里，膜外羊肠百八盘。薜荔水中摽本远，菖蒲石上见花难。粗茶粝饭随缘过，等作须弥芥子看。
热不能堪又便秋，天公底暇与人谋。形容如许马非马，气力几何牛戴牛。勃勃松梢云片起，琤琤藕叶雨声留。新凉收拾归歌板，钿合金钗万古愁。
埋盆作沼野人家，数斛山泉拍两涯。人立晚风凉似水，荷浮香气胜于花。蛙声恰恰宜飞雨，鹜影依依欠落霞。齐物逍遥无大小，不须烦恼发生丫。
金堂石室旧徜徉，被发依然下大荒。月送婵娟华落蘂，云移缥缈湿疏篁。桓伊筝外深情酒，幼度棋边定力香。往古来今开阖眼，楼头吹面朔风凉。
脱却布袴博米归，岗泥滑滑行苦迟。打麦作饭知何时，阿婆餠焦涎满颐。更愿春蚕一百箔，卖新得价丝贵乐。葫芦沽酒和家酌，免教灶妇嘲姑恶。
石田硗确万山隈，逢着荒年更可哀。尽日几人担米上，长年何处得钱来。扣门强贷刑难逭，闭户清饥死又催。不是乾坤刍狗汝，要令个个学颜回。
县势坡陀树老苍，山光明润客荒唐。木兰多露不能湿，薝卜匪风还自香。万事妇姑鸣好丑，百年翁仲领兴亡。九龙堂里随宜酒，卢橘来禽日正长。
好个牵牛织女天，凄其独夜不成眠。柳家细婢何能问，太尉粗人祗自怜。比翼难磨终古恨，妩眉未了宿生缘。新凉如水谁消得，平等天公也解偏。
青天一朵云起东，斗黑怒雨骧玉龙。江头女子十七八，唤出八十老龙翁。龙翁掷珠引龙舞，女子笑满双颊红。天风吹动翡翠佩，骑龙直入蓬莱宫。
问字无人过草堂，昨非今是两俱忘。鹤何肮脏寒方警，梅许凄凉静更香。万古江山穷太白，一帘风月老张苍。多君不作炎凉语，识我平生铁石肠。
青山流水晓葱胧，读遍黄庭万境空。羔瓮无缘浇舌本，貘屏有分护头风。人谋历历既未济，民力班班大小东。陶写此怀须好句，殷勤时与寄来鸿。
田夫野老布长衫，郊外相逢与共谭。一把年华将望六，九分春色又过三。竹鸡绝叫茶生笋，梅子微酸酒熟蓝。流转风光无间断，此身元与化功参。
淡黄深碧上春衫，无限春怀岂易谭。随手去来拈放一，到头得失暮朝三。日烘花气通玄牝，雨洗山光涨蔚蓝。熟听五更晴哢好，不须多恨罢朝参。
太皞明朝禅祝融，杖藜能送几东风。两崖萝蔓因依绿，一树桐华自在红。聒聒窃脂农即事，喈喈抟黍女趋功。细思举世谁闲得，一笑浮图倒景中。
但见阴阳递斡流，谁知阳本未尝休。善端继继无穷脉，元化生生不尽头。杜牧浪将箱劝读，少陵空为线添愁。何如静坐观其复，一点灵台造物游。
飕飕破屋小青裯，客枕频年寄道周。行止非人真可笑，穷通有命尚何愁。春风旧垒双飞燕，宿雨新巢百拙鸠。信是还家贫亦好，德人何处不天游。
抗疏明时效伏伽，一归七度试春纱。柔风绿遍庭前草，细雨红催陌上花。惠远买来犹浊酒，赵州吃去只粗茶。回头恰恰鶑啼处，黄四娘今尚有家。
东来一舸横天上，御风而行无点浪。有人野服帽高檐，宛如赤壁图中样。举手疾声呼先生，为我心孔开聪明。辗然一笑若相语，乞得聪明不如鲁。
窣波影里诵陀伽，古佛灯笼护绛纱。智慧竭罗虽正果，慈悲妙善亦空花。怕寒婉娈初拳蕨，望雨醒松细舌茶。节物感人还自解，有儿何用女当家。
东风换骨立成仙，五色终迷自古然。龙变未符今举谶，鹤来当验后科缘。情如中酒宜亲酒，命合腰钱会有钱。许买娉婷供老伴，不妨迟得两三年。
病眼昏花懒读书，闭门恬养冉溪愚。一帘草色蛤呼伴，四壁树阴鸡护雏。已是归来何用引，本无太极不须图。小团自汲新泉试，凉满松风石铫炉。
飒然秋入井梧嘶，窗下红蕖始脱泥。但有意开何论晚，纵无力上不嫌低。鱼贪芳影机还熟，蝶怕深香路自迷。更把闲情坚耐着，明年花与屋檐齐。
欲归未办买山资，东寄西存漫一枝。楼上起楼渠自巧，客中作客我何痴。崎岖溪步通虚市，郁屈山蹊护短篱。不用子猷亲种竹，屋头元有绿猗猗。
得寮便住似西资，谁暇安巢更择枝。合密不妨中酒圣，楼明大好养书痴。志公分料存刀尺，庞老家风欠笊篱。大厦千间宵八尺，傍人莫笑太穷猗。
生前图形燿凌烟，死后起冢高祁连。垛楼阴合苍官立，辇路苔生石翁泣。吴人最重十月朝，纸钱挂冢风飘飘。积金至斗命可买，玉带貂冠镇长在。
寄得江南驿信来，窥林映水几枝开。形容绮语空能絮，酬答芳心总已灰。厌旧趋新和粉染，夺真弄假点酥裁。纷纷儿女春风恼，却笑诗翁醉打隈。
云屏九折跨三休，公欲行春雪不愁。逗暖流澌鸣暗谷，送晴倒景漾层楼。似无似有草痕动，半落半开花气浮。婆餠焦声林外起，便从野渡唤横舟。
万斛精神一握身，清吭宛转欲飞尘。鸡才唱后便知晓，燕未来前先得春。惊觉海棠休苦睡，提醒杨柳莫空颦。最怜吉语能相报，麦熟同为鼓腹人。
东家鼎贵万户侯，西家暴富十谷牛。唤丝呼竹进玉舟，把酒已作明朝愁。中间人家贱贫惯，既得未得两无患。晏眠起吃盫菜饭，饭罢乱拈书册看。
揽春群玉写芳怀，次第安排到药苔。但得斯文留脉在，须教我辈放眉开。疏风细雨桃花过，竹屋柴门燕子来。老去湖山无复梦，荷鉏西崦觅桤栽。
草平不断瑶池路，楼碍东风花满树。绿眉素颊澹裙裳，月华暖透三更露。双成飞琼妒高妍，引梢摇月分婵娟。云璈一曲迸空碧，青鸾惊起花翩翩。
红深翠浅浣花春，投老相逢过所欣。有许精神宜半睡，无多酝藉莫全醺。涵渟芳露须饶月，笼护晴晖不碍云。成就化工真富贵，天香更与牡丹分。
梦断红尘踏九衢，云山佳处借楼居。采将瓠叶随宜煮，拾得榴皮信意书。未问我今忘我世，须知吾本爱吾庐。黄公垆在花阴里，磊砢从君一破除。
民不知兵物自华，表忠消得老碑夸。虎符龙节故王国，凤舞鸾飞今帝家。遗庙断垣低槲叶，荒村旧井湿桐花。冯夷尚怕潮头弩，一望西兴渡口沙。
大桡甲子一串穿，东州西州走诸禅。芭蕉虚实果何物，橄榄苦甜犹问天。华光佛寿十二劫，瞿昙像法一千年。两翁见子肯倒屣，好为推到无生前。
老色苍苍耳向聋，秋声欺得白头翁。已甘草诏元无分，只苦耽诗久欠功。引兴从容风月足，放怀浪宕水云空。雨余凉意生庭户，夜半天河鹊信通。
两眼旋花雪点须，钻头故纸枉工夫。倦怀懒附子公椟，闲性熟谙摩诘图。枝拂云香行到桂，叶随风舞又催梧。乘槎欲到空青问，织女牵牛事有无。
秋风问讯老芙蕖，靖节前行后阿舒。缓策稳过金络马，小烹佳胜蔗浆厨。何荣何辱人千古，谁是谁非冢一区。遇着好花随处醉，莫论他屋与吾庐。
笔力强于二石弓，文场早合擅元戎。东西涂抹未为老，左右图书那得穷。三日窥牛酬壮志，十年到凤策奇功。更须传取长生诀，蜜炬高烧不受风。
郁郁年来亦欲东，穷魔挥斥欠天蓬。得甜自喜皆花蜜，与苦相忘独蓼虫。张望红秔新作业，柴桑青菊旧家风。邻翁强解人间事，数问朱轓甚日熊。
秋光拍塞小村墟，高下人家意自如。屋底四蚕抽蛹细，墙头三桂着花疏。握儿早秫酒无限，杓子晚菘虀有余。大似元丰年界好，天应容我老樵渔。
楼头独立夕阳西，摇落高风万木嘶。人自官刍衔马口，我方社酒荐豚蹄。一尘不着青铜镜，万法皆空黑漆篦。节后龙山应更好，秋光拍满锦障泥。
莫怒狙公赋芧悭，万缘一定不容干。老便窗下迷离暖，醉爱尊前郭索寒。屑玉晨光明沆瀣，流珠夜气郁兰玕。但能饱吃长年饭，射虎南山有分看。
宝钥轰霄启玉晨，风恬雪霁浄无尘。东皇太一紫坛晓，世界大千青陆春。藜杖流光环珮集，鏠旗敛影豆笾陈。乐歌须仗甘泉笔，斧藻天家泰道新。
密雪疏风客屋穿，几回除夕伴忧煎。团栾方索日边饭，契阔已成松底眠。画火何堪思旧事，理衣谁与管新年。平时戒汝无多酌，争得屠苏到汝前。
东风席帽快行催，浑为天家造士来。捧诏九霄云气湿，分题五色日华开。拣金沙里须精鉴，脱颖囊中尽异材。容受直言天子圣，好听胪唱响春雷。
汉廷与目策英豪，投钓知谁首掣鳌。百日红连纶阁迥，万年枝拂禁城高。内廊坐永风生席，辇路归迟月映袍。西抹东涂浑忘却，一絇短雪不堪搔。
致主唐虞泽兆民，贤才端是国精神。作人欲返皇风古，拔士先随圣化新。收敛文章归献替，安排事业到弥纶。宸章属望丁宁甚，上答天恩莫爱身。
本期洗眼看伊周，到此华胥只梦游。烂熳苍苔心事晚，婆娑红槿鬓华秋。藏头欲效钻沙鳖，扪舌空成噍草牛。饭豆芋魁浑好在，得归不药病还瘳。
雨脚如麻日日然，垂成生恐坏丰年。九重肸蚃通方寸，一点光明遍大千。喜动朝行花底散，愁销野次苇间缘。奄观铚艾霜风晚，重压牛车倍费鞭。
迎侍京华又见春，天时人事一番新。丙申儿遇丙申岁，己卯爷逢己卯辰。本分法门行得熟，长生样子学来真。斑衣奉酒多为寿，满眼光风正可人。
风雨残春晚作晴，宝山深静勃鸠鸣。云收翠戟龙文润，日透金铺兽面明。蚕出火时桑正沃，秧抽颖处麦还成。在天列圣孙谋远，流福人间酿太平。
宝凤衔春度玉墀，开基节后即天基。日行黄道三辰秩，斗转苍龙万象熙。扶起车攻常武运，做成既醉太平时。千官拜舞东风里，欢上延英万岁卮。
制锦新城衣锦归，种桃遗爱蒲桃蹊。恩波淮水流不尽，福力螺山高与齐。天上已催班玉笋，日边行见月璇题。欢声都是长生曲，薰作香云覆宝猊。
千古精忠日月光，恨无麟笔写堂堂。还家耻作梁江总，辟谷谁如韩子房。后死十年应有待，轻生万里故非狂。有儿可拾江边骨，须信人亡道不亡。
露满中庭月满天，秋来怀抱转凄然。客程恨不日千里，归思乱如云一川。故国伤心那忍说，遗民望眼几回穿。当家旧事堪垂泪，海上看牛十五年。
鹊噪梅梢喜报晴，催开几叶砌边蓂。和薰爱日如春日，光动文星映寿星。宾客称觞应满座，儿孙戏彩自盈庭。萱堂幸继芝兰末，仰祝百千龟鹤龄。
洹河见水老如新，此见云何别妄真。心本佛心须作佛，境皆尘境莫随尘。空中花果浮生眼，梦里悲欢现在身。万事卢胡吃茶去，不知谁主更谁宾。
底须莫莫更休休，老去浮湛一敝舟。病恼幻躯天恶剧，醉寻熟睡我先筹。眼前勤惰书开阖，窗下阴晴雨散收。假使庄生梦为蝶，也应贷粟监河侯。
睡魔勾引鹤投林，书债中抛笔似喑。尚有乌髭赢白发，拟寻朱汞养黄金。寸机解起千疆亩，一息能藏万古今。尘世何人是知己，推窗明月正当心。
我到家山雪尚飞，看看寒食展归期。花开无酒蝶贻笑，春尽不吟鶑有辞。窗下竹君陪晤对，手中杖子共追随。闲来自唱无生曲，井底泥蛇舞柘枝。
飓风超海撼官城，吹断银河彻晓倾。瓦阵飞翻千鹄起，屐声旁午万蛙鸣。骈肩重足人如醉，涌溜奔云气未平。谁与笺天如帝律，毒龙斥去锁东瀛。
伐国曾闻用女戎，忍留妖丽汉宫中。如知褒姒贻周患，须信巫臣为楚忠。青冢不遗芳草恨，白沟那得战尘空。解移尤物柔强虏，延寿当年合议功。
弹铗朱门岁月过，生涯安乐遍行窝。谈天有口机关别，处世无心笑语多。自是君平忠孝在，其如曼倩滑稽何。一帆又作鸱夷去，遥想江湖听踏歌。
浮湛世事付洪乔，欹枕迢迢度永宵。雨细无声檐溜滴，香残有烬篆烟销。翻盆硕鼠全欺暗，绕鬓飞蚊始作娇。老去易惊寒暑变，几多今夕又明朝。
少日无欢老易愁，鶑花过眼一春休。清虚未解穷聃释，情思谁能更孔周。白醉𫏐烦檐送暖，苍颜惟恐镜包羞。争知一点天然物，不共浮生作去留。
斋余宴坐息深深，万法皆闲境会心。轻浪飐荷珠溜玉，晴曦穿竹翠笼金。岸头舟楫人归语，槛外菰蒲鸟去音。谩说陶车并谢屐，如如不动胜登临。
关心穑事恐春迟，𫏐许花风入绣旗。翠浪半天岐麦咏，玉簪数箸刈蒌诗。野亭寄韵追唐什，秋菊餐芳敌楚辞。早晚催归汉廷右，西湖深处乐天碑。
箯舆十里见青崭，行尽松阴得翠岩。万壑声中清磬出，一峰高处白云缄。茶新煮鼎作鱼沫，僧有可人能麈谈。自觉灵山缘境熟，佛禅重问后三三。
暖风依日佐山行，几许春随屐齿生。溪舞绿云苔出没，田翻翠浪麦斜横。闲中适意荣三事，岁晚无年式耦耕。一静可能销幻药，剩开胸次着峥嵘。
箯舆掠雨到僧门，带得清闲一二分。素喜堂中无偃月，朅来寺里作穿云。赤心莫逆唯松友，青眼相看有竹君。烧叶更联东野句，纸窗钻隙候晴曛。
山扉连月款言卮，拟共还家浣客衣。愧失养生收一溉，笑擒梦竖窜三危。大槐安国休重省，兜率陀天尚缓归。一病一衰秋后雨，孰言之武老能为。
赤明瀹篆正恢台，戏挹雄风涤闷怀。病骨喜随新箨换，好诗忽馈宝珠来。巨鱼未纵王褒壑，陋室聊淹禹锡阶。且共理身如理国，小须握手咏康哉。
为乏刀圭饮卯卮，黄庭空想衣朱衣。三田未遣三彭去，九轨几成九折危。瘦骨可能支夜永，醉乡那复挽春归。亦知有客真佳甚，握手还须笑乐为。
若时风雨候三台，忧国丰年几入怀。执戟未愁方朔死，闭门唯喜子桑来。人间宰相真如梦，天上群仙讵可阶。事业镂冰何所有，之乎者也矣焉哉。
辕门怒发彘肩卮，计相当年笑解衣。谁识英雄千古意，肯论性命一丝危。伏波卧看飞鸢堕，杜曲生怜独鹤归。自愧此身成濩落，空搔种种欲何为。
遂初雅喜赋天台，墙月东边谩古怀。虽乏平泉供宴乐，幸寻荒径惬归来。蹒跚愧我无金汞，蹀躞看君上玉阶。傍舍数弓畦药本，聊支晚岁亦优哉。
难追八骏举瑶卮，肯向罗浮醉绿衣。敝服真成原宪病，枯枝几赋仲堪危。忘忧拟问酒中圣，觅句懒从天外归。笑傲桑榆知有几，春秋敢以大椿为。
茂先博物懵星台，世味沉酣酷鸩怀。风月自为无尽藏，湖山谁肯爱闲来。竞知疾下多车乘，岂悟机危蹈廪阶。幸与乐天相伴住，休论达者谓何哉。
斋坛将祷肃熊貔，一缕忱恂六出奇。云欲商量惊先路，雨方收卷避催诗。冰花肯𢽾梅妆额，风絮嫌随柳献眉。盐虎玉龙庄语在，愿光远业瑞昌时。
松号大夫交可绝，梅为清客志相同。英英凤实卑余子，楚楚龙孙过乃翁。晚际一弓櫜素月，暑中千斛粜清风。小轩政欲供晨坐，付女遮阑晓日东。
卖葑千艘底处藏，娲天濯热卧湖光。山云既雨犹相逐，水草无花亦自香。野径遍穿人借问，僧茶旋点客先尝。翻思举世趋炎者，谁识苹风五月凉。
梅霖妒日强遮藏，西雨东边漏隙光。黄口禽鸣应乳臭，白花栀坼似衙香。排根荷出怜嵇绍，遁迹莼肥哂孟尝。闲处便成清境界，底须沂水羡雩凉。
长门思渴荐寒泉，浪读松醪桂酒篇。数米酿来成玉液，传家方秘出金川。白飞琼斚应归重，红滴珠槽敢忌前。聊遣朋壶供一笑，平分风月晚凉天。
我如杜甫逢王翰，君似梁鸿领孟光。花竹自惭非独乐，杼机聊喜听邻墙。赋成宁笑老伧父，瓮熟定容同舍郎。他日杨花飞燕子，可能长记陆宣庄。
五物中间着一翁，园廛随分可支筇。章施采服花妆露，戛击鸣球竹啸风。疏种密栽观木渐，浅流深浚养泉蒙。眼前丘壑无佳句，自哂诗肠苦未穷。
帝遣夫君侍玉除，𥬞云飞上驾龙驹。兵谈𫏐此栖油幕，荷隰居然见子都。风牖喜便鸿案举，月台长对兔轮孤。孟尝幸舍非吾事，徒愧荀林为送孥。
并海危峰驾六鳌，招提深处绿周遭。樛松直上睡龙起，怒瀑飞来风虎嗥。坐向亭空云作伴，待看身与月争高。山灵意我酬清赏，为酌冰泉读楚骚。
豺狼当道实堪嗔，就乳於菟笑楚臣。冯妇下车宜众说，将军射石见心真。渡河应避冯河勇，搏兽终归舞兽仁。他日朕虞须命益，九官济济定相亲。
展也虞朝庶绩熙，合修厥贡暨熊狸。兕容于野虽非地，豹泽其文似识时。毛革正须供有用，血牙安事杀为嬉。国侨惠政人谁犯，虎听多应谢子皮。
虓虎宁如龟有知，陆行端自触危机。缚渠吕布还须急，驱以王寻谩失威。肯使黔馿呈短技，直教猎骑合边围。恶盈讵必分人兽，猛获终擒自卫归。
洗出金滩锁骨沙，种成老树竞槎牙。冰霜历尽肌生玉，窗牖寒深影到纱。旧岁枝头新岁景，十分好处一分花。谁言冷圃惟秋菊，春意撩人乃尔耶。
直道何曾较尺寻，昔贤垂范到斯今。皋谟勉勉歌元首，说诲言言沃朕心。幸遇千龄开圣治，顷尘三事愧宵箴。奎文衣被真难报，盥诵新诗爱助深。
朅来林下破天悭，要使明诗见一闲。齿屐印苔春纵步，颈壶蒸粟晚加餐。梦魂飞到味书阁，世路牢封函谷关。翻笑醉翁犹未醉，黄金白鬓诧腰环。
擘天滕六勇如貔，移下琼台扑凸奇。老尽青山真是幻，从渠白战更无诗。冯阑且喜明双目，嘶骑宁愁到十眉。羔酒不妨敲竹韵，园林正好乐清时。
儿嬉犯冻搦文貔，怒眦张唇状崛奇。图得形模规妇笑，绝怜冷落赋翁诗。幕谈多暇堪娱目，喜色排寒为上眉。颇念袁安正高卧，柮柴煨芋了年时。
盐虎模糊懵豹貔，玉峰高并自多奇。春先北苑供花事，夜入西淮奏雅诗。银阙势增开雉尾，贺班香近列蛾眉。看君来岁赓酬笔，移在仪曹进表时。
白旄麾遍牧郊貔，羽扇分飞更出奇。冻裂弓鍪元济缚，啮残毡毳子卿诗。芦花夜月凝湓口，梅玉春风侈蜀眉。一幅溪藤知几返，镂冰冷语不惊时。
䝙𫎌甝狒貊獾貔，猎骑漫山伏正奇。瘃手草成熊馆赋，掩群驱入兔罝诗。兽奔骇类淮淝口，狐媚讙摧虢国眉。滕六倚渠真误事，大寒不出是知时。
组练横陈壮士貔，想因舞羽去穷奇。千山白发存公道，十日清吟费老诗。待伴易销春有脚，交光最胜月如眉。只愁无著梅花处，东绢平章付伯时。
莫搜险韵续貒貔，雪景须知雪后奇。日绚寒光庄浄界，梅将真色荐新诗。试敲折竹煎茶舌，旋觅遥岑出黛眉。油幕输君谈笑乐，圣杯正是一中时。
惠中秀外更清便，娅姹娇羞二八年。无奈畏涂生衽席，宁教寒夜折冰绵。遣来𪟝妪知君状，拟伴涪翁到晓天。只恐砖花陶学士，风流未了续胶缘。
闲身惟向静中便，莫景侵寻绛县年。失解真精昏默默，且观玄牝息绵绵。温柔乡里谁能老，冷澹生涯别有天。笑抚脚婆为法喜，漆园何必问经缘。
暖足番君老更便，摩挲笑问阿婆年。聊吟夜月移花影，肯向春风逐柳绵。自有散花居丈室，何妨姹女共壶天。铅华列屋诸君事，乞与寒梅了世缘。
造化真机动静便，谁云巧智可同年。蓝田日暖烟生玉，闽峤霜浓木有绵。万象为春皆是物，一花不实岂其天。吾身太极元同运，阳长阴消在所缘。
活计园蔬日日新，杜陵差慰妇长贫。旱姜水芋年时熟，春薤秋菘意味真。畦瓮賸分三伏雨，露根常占百花晨。荷锄未省勤耕稼，犹愧师门学圃人。
旌车勤雨拂参旗，大士圆通现白衣。炉穟轻烟方先路，雷门急令已宣威。为霖賸作西成计，书岁谁云大有稀。贤守劬躬民国念，食言应笑鲁臣肥。
昌黎先生入山里，大颠牢把数珠子。松下经函着浄瓶，照管习之翻却水。丞郎满檐江西禅，行行勘辩撩天鼻。偃溪烂嚼雪窗纸，换却舌头别参起。
玉壶仙骨产蓬莱，客授京璜隽武开。曾向西山传墨印，好游东观𥬞兰台。青云直上轻余子，黑发谁量未易才。侧耳韶箫充雅奏，愿同观乐诧州来。
石鼎煎茶午梦醒，羊肠怕听绕车声。剡舟忽至惊安道，汉使新招别子卿。交谊从君知绝俗，凋年如我最关情。鸾凰先路为时瑞，肯卜筵篿诉独清。
横塘雨过水初平，浪影窥窗一孔明。篱下触羝五鹿角，林间反舌百禽声。柳公权可送行客，梅子真能宽渴兵。谁道夏园无所有，莲花端可傲张卿。
安晚闲身晚更安，蛩宵无梦落金鞍。通心白发难为染，对面青编尽耐看。多谢紫萸占老健，喜招黄菊伴秋寒。江城借黓生轻暖，忽有鸣蛙却为官。
瓮畦篱户小园林，独鹤相陪省一琴。老视官年从实录，贫依国息寄横金。诗盈弓力犹能寸，客值骚醒且枉寻。枫叶似知酤令缓，漂摇醉脸出墙阴。
童孙竞爽祝鸡翁，点勘凡将句读中。戏指丈兄夸少壮，懒推庚甲问雌雄。穷秋对展三更月，迥夜传呼万窍风。逗晓东窗相管领，举头滟滟日车红。
野服芒鞋踏藓斑，千峰约饬整云鬟。山行陡觉精神健，老去惟贪耳目闲。步武来寻僧舍旧，话言应想夜窗闲。钱湖难买归鞍驻，料得春衫忆素蛮。
晓日殷勤为着鞭，微风逐旋约轻烟。东皇景胜浑如旧，西子妆浓许近前。槛外客山今对展，禊时朋酒占初筵。十年重访苏堤柳，总付春光入画船。
竹门斜倚酒家帘，石路高低记水帘。炙背老农惊伛偻，乘肩痴女笑窥觇。数羝人立攀篱落，一蝶儿嬉掠伞檐。款约朋从归去路，马头应有月纤纤。
山围古寺绿周遭，一阁轩腾面势高。炉篆得芗抽露穟，石泉借茗作云涛。风流二老归灵鹫，笔墨千年续楚骚。拙语留题罥蛛壁，暗中摸索愧刘曹。
底忙不肯访禅林，山寺何曾避客深。奇石韵高非令色，老松皮脱见真心。檐牙徇铎关幽事，溪曲无弦出妙音。拂拭少游碑好在，姓名曾记落碑阴。
十里轻轩憩佛庐，梦身差记蝶蘧蘧。伊蒲巧作鱼虾样，矮笋新镵茧栗株。暂到欲陪僧夏静，等闲生怕俗尘污。计然老去翻多事，空挽西施向五湖。
瀛丈移从弱水间，君恩泮奂得跻攀。茗香壶酒成三事，巾褐枝筇占独班。境胜亦能充道胜，官闲何似在家闲。玄都犹有桃花在，更向西湖访好山。
绿蓑青笠惯菰蒲，错认东湖处士居。舟尾笑迎车后客，渡头催买网中鱼。水程趣戍半规日，山意论交千卷书。归去重楼试凝望，恍曾云气矗凌虚。
老农喜说田家早，缺月疏星穿木杪。洗铮燎草作晨炊，麦饭咽甘虫食蓼。儿牵秧马妇携笠，泥滑不嫌春雨少。平畴拍拍水连堤，姑恶数声天欲晓。
湖流湍驶欲下濑，舟人挽牵如蹶张。空令百丈重牛首，如何万斛浮龙骧。进寸退尺天未定，暮四朝三风作强。迟明樯乌幸西望，看取快箭激修房。
急雨先声入芰荷，傍船鱼跃弄新波。东西黑白投林鸟，高下青黄异亩禾。村竖相呼骑犊背，小舟斜舣问渔蓑。秋来物物供吟笔，不着黄秦可若何。
香粟飞从月姊边，秋花无数总饶先。清芬肯作椒兰观，雅韵羞陪粉黛妍。点就金丹筛雨露，染成玉骨跨神仙。余芳更孕青青子，相伴寒梅到雪前。
石路萦纡水绕村，酒帘深处见柴门。横塘树密鸠携妇，老屋篱深犊有孙。麦莟菜花成锦绣，笋芽薤甲当鸡豚。竹舆莫作追程去，半似桃源欲细论。
西望岷峨天一方，谁教地险绝遐荒。皇风已喜浑无外，国势那须别有疆。黄鹤盘空飞不过，金牛拔地去何长。汉庭四海皆臣妾，一曲歌风未忍忘。
隔篱野圈㹀眠犊，带雨村舂鸡唤雏。旋熟黄粱留客住，满𥬠白酒倩人沽。未谙旅况三分在，早觉藜肠一半枯。寄语吾乡谱鲜子，莫教辜负脆皮鲈。
椒盘为计定春前，客里那知岁籥迁。行路间关穿履雪，薄官羞涩看囊钱。愧无黄帝屠苏酒，试谒渊明种秫田。令尹可人应拍手，从教满意作新年。
前身端合是王充，收拾群经贮腹中。书吻可能如布谷，笔锋应不事雕虫。看来眉目真兰茁，揽取词章作绣筒。归去莫夸童子技，好寻芳躅到蟾宫。
山行心迹已双清，骤见清溪眼为明。鬼谷洞前符竹在，观音岩下魶鱼行。宗师宴坐空余石，龙女分流不作声。人影交横到林薄，绿烟深处一猿惊。
五更河鼓尚横陈，小立晨光渐可人。日出野鸡犹唱晓，雪晴山鸟竞呼春。溪筠拂袖霜花落，石路支筇藓迹新。惭愧明朝江国近，买鱼沽酒祓征尘。
中年别意增怀抱，昨夜秋声到客船。流水孤村鸦好在，平沙远景雁依然。惜无绣口供吟笔，只有莼羹愧昔贤。付与西湖林处士，重阳健倒菊花前。
半生霜鬓飘萍迹，几度风餐系柳船。舞咏未忘雩里在，去来翻似贾胡然。先生自是今和靖，林下端能友士贤。二亩孤山应更好，瘦梅疏影小春前。
雨后鸣湍走碧溪，水声秋意恰相宜。窥蝉螳臂方衷甲，啄蚓鸡群竞济师。初月挂檐窗未觉，新凉入牖簟先知。西风早已催征棹，管领莼鲈入梦思。
失惊墙外已飘黄，屈指秋来十日强。暑寇负顽犹出没，风师未壮且翺翔。橘包捧腹微藏叶，桂蕾呈身只欠香。扫尽暮天疑浴罢，半眉淡月画新妆。
稻花经雨已脱白，枫叶未霜先借绯。入纻蚊牙千计巧，挂檐蛛腹十分肥。田翁看水携锄去，山妇临炊抱蔓归。唯有诗肠无一事，隔溪数尽暮鸦飞。
软红销尽利名缰，兴到湖山取次行。万马拍堤春浪起，一龟曝日晓峰横。客中寝饭根尘寂，雪后松篁意气生。身是定僧无欠賸，惟余双鹤报寒更。
僧居西畔鹤居南，我向中边住此庵。岁晚结交松莫逆，老来知味菜分甘。禅心每日闲中得，世事新从梦里谙。隠几空明香穗断，净揩双目对晴岚。
晚岁知非蘧伯玉，前身作脱戒师兄。青山不灼利名火，白发能销忿欲兵。境对虚空全体现，眼无拣择内心平。晓窗醒寂关何事，到枕清钟一两声。
乞得闲身入钓台，柳眉舒尽见桃腮。山中历日花开落，物外交朋鹤去来。更展书窗延竹影，賸翻隙地长梅栽。春寒无赖欺霜履，健倒应愁破绿苔。
踏尽红尘挹翠峦，江湖清梦入雕鞍。蒙蒙薄雾浑疑雨，恻恻疏风不是寒。野菊频催花事早，老枫初试叶声干。恰知病骨宜清景，恨不浮家学钓竿。
晓色窥林半淡浓，乱鸦飞去水漫空。山横孤雾残霞外，秋在微云疏雨中。官事却能成胜赏，诗坛端可策新功。吴侬浪说西湖景，蓬观今逢苏长公。
懒把无生话更参，月移梅影到枝南。身心识破梦中蝶，头角老来春后蚕。笑𣃁野泉畦露菊，巧寻煖地圃霜柑。蒲团睡足书遮眼，贝叶丛间会孔聃。
戏将鹖弁博缁衣，般若丛中賸作痴。鹅颈肯为罗隠笑，鸡林能辨乐天诗。好从休处求安逸，莫向闲中觅住持。觉际湖山最佳趣，藕花洲渚菊东篱。
一奁鸣瀑写天绅，怪石鲸奔欲化鳞。灵隠飞来真相后，老坡重证戒师身。居山活计今成趣，造物工夫总待人。自喜爱闲逢胜绝，杖藜端不负残春。
松号大夫交可绝，梅为清客志相同。英英凤实卑余子，楚楚龙孙过乃翁。晚际一弓櫜素月，署中千斛粜清风。小轩正欲供晨坐，付与遮拦晓日东。
上清山腹正便便，賸纳风光似辋川。晓雨洗开新绿岸，晚霞蘸出嫩红天。鞭浮野竹数茎笋，叶俯秋荷几柄莲。不是西湖最佳景，更于何处著癯仙。
斋宿虚闲只浄明，俗氛暂洗觉身轻。半山云脚炊烟湿，一枕松声涧水鸣。对语老禅真法器，译经新谛出僧檠。归翻贝叶莲花颂，犹带招提月影清。
陆地芳洲拥翠翘，巨灵穿石滚云涛。抟空苍凤欲飞舞，奔海玉龙争怒号。万象横陈坤轴富，一亭平挹月轮高。独醒未觉孤清景，笑酌寒泉读楚骚。
转盼湖山忽半年，春鶑啼处起秋蝉。诗囊未倒真成债，道眼相看总是禅。壮士不甘弓挂壁，病翁犹有笔如椽。少须定赋茅斋约，恐掉头吟聒夜眠。
蟠空健笔虎蛟腾，九折羊肠万马登。裁剸燠寒真见圣，牢笼泉石肯输僧。命意得了兔走穴，放字未安狐听冰。句法当头飞棒喝，就渠言下辨三乘。
兼旬病目成鸩媒，竟日掩书风为开。端如猩猩畏机阱，爱酒着屐须一来。信手翻书未终叶，春风已觉生牙颊。笑同黄卷且寻医，免使鹪鹩翳蚊睫。
皇朝诞节号乾明，此日亲贤间世生。处贵从来如白屋，爱闲真定压专城。但知笃孝终身乐，不慕纡朱万事轻。黄阁功名知未晚，飞鸿心事亦冥冥。
道在羲皇孰断金，至人出处合天心。青山白云有生路，流水落花无足音。世外太古日色静，洞中一片春风深。自怜晚辈服膺久，亦许杖屦来相寻。
胸次包天烛九垓，正须博大济时材。朝从碧落抟风角，暮泛灵槎出斗魁。别墅已将修竹隠，朱门仍向镜湖开。如今且为苍生起，一取前贤气焰回。
璞玉浑金表里同，心知言动有阴功。一门人杰成龙种，三世科名各继宫。华盖共瞻天座北，勾陈长扈帝垣中。野人只待秋风起，去向西湖作钓翁。
鹤立青松老令威，佳辰山水倍清辉。曾扶东壁排云出，几跨苍龙带雨飞。竹簟水风须得意，玉堂春日即催归。愿公与国为梁栋，千载煌煌照太微。
万壑千岩映翠霞，越王城下竞传夸。青天白日秘书舫，乳燕鸣鸠内相家。高浪趣潮沧海直，大鹏横击五云斜。自吹玉笛相为寿，昨夜菖蒲吐紫花。
雪艇风帆去玉京，故家猿鹤相欢迎。九天气母壶中足，十月婴儿顶上行。曾问何修能至此，但云无欲自然成。夜来梦向山庄立，一炷清香彻太清。
窃伏西湖雪鬓催，长歌声断鬼神哀。青天有月无人看，白帝行秋待我来。近水远山俱冷淡，败荷孤苇尚低回。今朝欲向青门道，出到疏篱意已灰。
宫讲先生句子香，晦庵衣钵有余芳。松篁性本参天直，杨柳情仍庇地长。自恨此身真逆旅，不知何日更传觞。山人初向山中出，还欲归来水一方。
一道西江隔水云，夜瞻牛斗共天文。圣之清必先夫子，仁者勇须今使君。天下山川居一半，湖州风月占三分。锦囊幸许传抄去，预取兰香手自薰。
苕溪霅溪风景好，浙西浙东皆弗如。处处堤边种杨柳，家家门外有芙蕖。使君远继东坡事，处士端宜耘老居。闻道香名来一访，白须照水久踌躇。
梦魂何事练溪滨，起自新春向晚春。红杏园林催百舌，绿杨洲渚荐重唇。一年好处是寒食，三月水边多丽人。遥想使君行乐处，牡丹如障草如茵。
今宵何处惬清游，震泽波心太华头。初出海张红锦扇，到中天挂水晶球。兔蟾迸作双轮现，金火镕成一鉴秋。惟有飞仙知表里，入他宫殿又焉廋。
对月题诗过几人，不知何句与渠亲。精神尤向水中活，形状直须天上真。紫磨一轮开作屋，桂花千朵斫为薪。寒儒老矣心犹在，诚念唐虞有野臣。
万派寒芒一道飞，阴精盛处远成围。抱回红日浴东井，横截碧天朝太微。惟有中秋金正王，复当子夜水生肥。溶溶满掬乾坤髓，说向傍人是泄机。
吟诗竞尽月精微，自昔谁明造化机。近作金波千道去，远成玉鉴一团飞。阳魂满处因干父，阴魄亏时自巽妃。笠泽渔舟都不问，醉中倒着绿蓑衣。
诗人长以月为心，对月题诗随浅深。缺此作钩圆作鉴，白将如玉紫如金。炼丹道士绵绵守，见性禅师了了吟。今夜谁家杀风景，聒天鼓吹到横参。
结发师心内院行，紫云门阙碧霞城。一声霹雳冲天响，万点星辰匝地明。鼎里金丹能虎变，床头铁杖带龙腥。极知富贵非吾事，玉简珠缯有姓名。
扁舟京口意踌躇，北固峰头泪满裾。闻道昔时兵可用，未知今日事何如。伤心南渡英雄尽，屈指中原岁月疏。待见太平心始足，不妨归去老樵渔。
倚天长剑为谁收，欲献君王镇九州。世事漫随红日下，壮心空逐碧江流。雁横西塞偏愁客，菊绽东篱始当秋。抖擞向来尘土梦，便提蓑笠上渔舟。
先君有女尝择对，玉雪王郎真可人。连榜舍升俱伯氏，中兴家世最名臣。回翔璧水十年旧，踊跃龙门三月新。从此青霄腾踏上，久知陈孺不长贫。
世无羔雁到林泉，惟有登科路坦然。我亦门阑多喜色，君今衣钵得家传。龙旗方照三千字，虎榜争趋五百仙。莫道中年情态薄，华涂名节尽加鞭。
诗书流泽自宫墙，祀谨先贤配孔堂。黄道中天临下土，清时群牧盛维扬。固应奕世思功德，曾与皇家作栋梁。生晚敢斯师轨躅，寒泉一勺荐春觞。
一官安敢问青毡，形影相看祇自怜。黄鹄已登清汉去，白鸥空占浅沙眠。杏花开遍芜城雨，柳色浑铺瓜渚烟。老眼生疏堪自笑，浪惊风物向淮天。
登临兴极未容还，拂拭缁尘扃秀间。万事已甘轩鹤老，一身聊拟碛鸥闲。滩声犹带湘江水，野色遥分建业山。雅志未容归骑促，有情斜日尚苍湾。
倦飞山鸟未能还，心在孤云叠嶂间。大水雄山须远适，好风佳月自幽闲。非关谢傅当年事，何似周郎旧日山。安得此心成独往，白鸥盟约在江湾。
青蒲短短柳斜斜，入眼新愁乱莫遮。雨润固应宜笋蕨，风饕端不贷鶑花。春来止酒常因病，客里逢人祗问家。安得扁舟下荆水，一归老我旧生涯。
此景仪真亦有年，何人管领向楼前。江淮自昔虽南北，烟雨从来肯变迁。万里孤帆遗恨在，半空佳句至今传。诸公欲会当时意，且对沧波泛酒船。
天造地设非一端，诸公试为倚阑干。四时不改江山秀，万象无穷宇宙宽。古往今来还复旧，风清月白不胜寒。长淮幸遇丰登岁，得与斯民奠枕安。
天祐长淮岁屡丰，熙熙还与旧时同。月逢元夕清光满，人在春风和气中。自有仪真无此景，一新图画是谁功。与民共乐拼沉醉，蚤觉衰颜借酒红。
孺兴往事亦难明，对景思人想独清。黄绢异时留好语，幽泉千古擅佳名。五星巧作联珠势，一派尝闻泻玉声。他日相逢如话旧，也曾到此会簪缨。
一封朝奏大明宫，吹起庐陵古直风。言路从来天样阔，蛮烟谁使径旁通。朝中竞送长沙傅，岭表争迎小澹翁。学馆诸生空饱饭，临分忧国意何穷。
泰华山人上赤墀，上嗟安在见何迟。老于尚父投竿日，少似辕生对策时。怨鹤惊猿辞旧隠，鞭鸾笞凤总新知。早陈经国平边策，归领云巢旧住持。
不用穷探费杖藜，隠然林壑挟城陴。曾遵月洞千岩上，更著云崖一段奇。拂拭轩窗容俎豆，发挥泉石借声诗。瞿昙颇似知人意，已约梅花带雪移。
池开新白遍天涯，未许东风擅一家。苍桂丛中苍桂树，碧莲峰里碧莲花。波光分破湖千顷，云影斜飞水一漥。待着栏干横浅绿，浮萍开处见鱼虾。
真珠几颗最深红，点缀偏方造化工。好事何年移蜀种，美人清晓出吴宫。妖娆能得几时赏，零落才消一夜风。自有生香人不识，绣衾全覆锦熏笼。
寻遍洞天三十六，苍灵独闭此岩扉。旋除野草开新径，遮莫寒藤刺客衣。岁月偶同题壁字，烟霞似不放人归。把茅欲作开山主，已落瞿昙第二机。
归舟多载小江春，重访东岩旧屐痕。插水峭崖犹有路，垂天怪石本无根。金华仙伯真知己，薏苡将军足断魂。安得北山公可作，倩渠移取向家园。
爱山那惜走千回，生怕前驱后骑催。石上参差鳞甲动，眼中在处画图开。骖鸾未办乘风去，浮鹢何妨载雨来。人事百年俱变灭，祇应题字不尘埃。
雨脚初收鱼尾霞，满溪流水半溪花。寻源曾识武陵洞，泛宅如浮苕水家。但得嵌空元有路，何如峭绝不容车。道人辛苦经云水，成塔从来是劫沙。
南山山北北山南，一洞中分路口三。飞鹤叫云声自远，懒龙悭雨睡方酣。襄公淡墨留苍壁，太史高风拂翠岚。百尺岩前清绝处，道人先我著茅庵。
淮水原同泗水流，东家便是孔家丘。千年源委诗书泽，一日风雷变化秋。劫火不能移突兀，子衿正合勉藏修。相魁自昔称吴蔡，衣钵相传未肯休。
东湖水深蟠老龙，晨昏出没无定踪。开口合口喷香雾，举足下足生阴风。而今改宅云居去，威风万窍声号怒。谓言不是抉珠人，未应轻踏瓯峰路。
望中平坦独崔嵬，根跨沧溟浪打回。不是巨灵潜擘与，祇应蓬岛暗飞来。经坛烟染千株石，丹井云封万古苔。翠色高通苏郡内，满城清雅绝尘埃。
儒生身上事皆成，身外浮华亦甚轻。种竹满山门径小，挂冠当路树枝横。几于颜子三生寿，分得陶潜一字名。何处时令见前辈，只看碑语自心清。
少年曾是鲁诸生，为立功名别路行。尝捉宝刀严汉陛，再持符节领江城。绝怜诗律双金在，不见林塘五柳成。明日西山归葬处，踏青人散草初平。
未成三径已荒芜，劳动先生枉棹过。数朵葵榴发深愧，一池鸥鹭避前呵。路通矮屋惟添草，桥压扁舟半没河。再见缁维访渔父，却无渔父听清歌。
贾岛文章怀素书，得来读罢卷还舒。西湖柳下为君宅，东海云边是我庐。千里江山常若此，一生心抱欲何如。相思唯有加餐食，不暇逢人寄鲤鱼。
问隠当时意已深，近来全废是清吟。一春祗为风雷变，尽日闲观天地心。闻道丹炉初候火，能教瓦砾化成金。果然成得知何用，不似瓜庐种紫参。
何人养道得如君，房接高楼半入云。山地栽梅寒蘂瘦，瓦炉留火夜香熏。看经寻义心逾静，默坐观身耳不闻。莫道门前是廛市，须知喧寂此中分。
亡友如今隔杳冥，画身只见病时形。书窗闭久梅添润，花径荒来草又青。一卷诗编空就绪，两年文会觉凋零。几回行过深深巷，不忍登堂不扣扃。
虚号贤良岂疗饥，短衣结袖竟何为。空携痛哭能言策，不遇勤求下诏时。老去说诗犹有味，寒来索酒莫教迟。家贫身死知无计，自有傍人为立碑。
早年名字诸公并，唯有清声独至今。辞却双旌更何事，自扶灵寿欲闲吟。病来便作云归岫，死矣犹如鹤在阴。终始哀荣了无恨，只愁尘鏁匣中琴。
坐局何烦听晓鸡，豆萁苜蓿亦诗题。好文不爱今人体，色养宁嫌古署低。翰苑旧交应顾访，相门新近事招携。岁寒惟有君于我，老去过从许杖藜。
雁荡峰前夜雨晴，空房不住有蝉声。一身闲后发难白，五字吟来思极清。少见出山多入定，还于夏末起秋程。何如更待黄花节，顾我来游计已成。
袖有新诗如美玉，知君去意十分浓。山行见草认灵药，午歇就阴依古松。两鬓已添蓬蔂色，三年判作飘零踪。羁情夜后更愁绝，深涧断猿溪寺钟。
已叹交情看渐少，闻君怛化重伤神。手栽寒竹惟添笋，堂掩空山不见人。旧说媾婚今且置，新怀情悃向谁陈。独怜头白曾参母，清夜悲号血泪频。
案上韩文与杜诗，小斋闲澹亦相宜。人怜贫病忧无计，自说文章乐未涯。礼合古初山友哭，袝从先世夕郎知。生平直谅嗟何往，不是哀辞是诔辞。
宰公诗句是骚人，官舍况临湘水滨。衡岳望中思策蹇，沧浪清甚欲垂纶。长于一县花开后，独访三闾庙里频。元亮何曾藉知己，翩然出处自由身。
左史声名空复存，如今往事不堪论。惟应指佞当前陛，已判身归老故园。骢马引丧寒有泪，麒麟卧冢寂无言。人生遇合萍相似，何处分明怨与恩。
弋水桥边接长官，水晶山色让清寒。共知雕弊今称剧，自倚廉勤道不难。吏退早衙花谷静，鹤翔秋戺讼庭宽。从来遇事无凝滞，应只忧民劳寸丹。
人如韫玉操如冰，拾芥推梨世岂能。案上有琴亡旧响，墓头无火续寒灯。一官祗是幽闲过，百行惟须健笔称。此曲调高知者少，朗吟唤得九原譍。
耆年自是国之珍，何间衣冠与隠沦。华发共成千一岁，清樽相对十三人。休谈洛社遗风旧，且颂仙游庆事新。三径未荒宜早退，要将寿栎伴庄椿。
魏公孤忠如孔明，赤手能支天柱倾。苏公高节如子陵，寸胶解使黄河清。等是世间少不得，问津耦耕各其适。后人未可轻雌黄，两翁之心秋月白。
西湖南山和靖庐，西山东湖清隠居。皇天从来具老眼，胜地不肯栖凡夫。眼中四时风月景，胸次万古皇王书。夫君岂是终隠者，要学川云时卷舒。
平生惯读横渠铭，不读许负天纲书。穷通欢戚若有二，天之玉女元非殊。但应内省无所疚，何必从君问休咎。北窗燕坐寂无言，时听幽禽哢晴昼。
帝里参陪意最亲，联镳忽此为交邻。徐行得接双飞凤，骤别难留一角麟。归奏已趋天尺五，宠光仍待月重轮。应怜留滞穷边客，晏岁严霜夜夜申。
从来守令与斯民，都是同胞一样亲。岂有脂膏供尔禄，不思痛痒切吾身。此邦祗似唐时古，我辈当如汉吏循。今夕湘春一卮酒，直烦散作十分春。
二十年前忝旧游，论交今日始从头。我如潦尽寒潭水，君似天空明月秋。夜雨几时重话旧，故山闻早共归休。临岐赠别无他祝，莫忘邹陈为国忧。
天教一老立堂堂，步武媻姗尽未妨。元始故家典刑在，北方正学派流长。新恩已焕青藜照，旧德行询黄发良。多谢寄诗勤问讯，自怜疏懒似嵇康。
深山读易如康节，白首谈玄似子云。肯学时流夸末技，却于圣处策奇勋。二图君已窥微指，十翼吾方愧浅闻。得意春风重过我，绿波清夜话羲文。
闲中意趣定何如，静把陈编自卷舒。希圣希贤真事业，潜天潜地细工夫。林泉有分吾生足，钟鼎无心世味疏。政使一贫真到骨，不妨陋巷乐颜癯。
黄山桃李闹春风，曾见先生化育中。经界力行师孟子，井田有意复周公。几年凋俗成佳邑，一旦新纶赏旧功。明主已知材智美，渭川行起钓璜翁。
寿日将何劝寿卮，不妨拈出去年诗。大生皆自微阳起，百善端从一念基。身欲宁时须主静，几才动处要先知。老来自笑无新句，那得仙翁一解颐。
诞日娱亲始是荣，如君庆事世难并。名园春满三三径，眉寿天开九九龄。帝渥频沾新诰紫，文阶重焕旧毡青。玉杯从此年年把，笑劝樽前两福星。
榆关玉塞静无尘，嘉定如今第四春。两国交驰通好使，八荒同作太平人。翠鼍鼓奏娱嘉客，白兽樽浮赏谏臣。圣历从兹天共远，年年玉帛会枫宸。
六龙扶辇下云间，紫殿风微响佩环。朔漠远驰邻国信，前星亲押外朝班。九宾重译瞻宸极，万岁三声绕寿山。大史预占年大有，更添喜色上天颜。
皇家卜世过周唐，天启真人应运翔。抱日预占恭邸梦，飞龙曾报皖山祥。翠云影外来金母，红𩅗香中拥玉皇。乐府贱工无以祝，愿将金鉴代珠囊。
时平朝野寂无哗，南北欢盟共一家。不遣纤尘惊塞上，要将和气匝天涯。星驰琛币来邻境，云拥衣冠会正衙。圣泽汪洋天广大，侍臣何惜醉流霞。
第一山前路半芜，凭栏小立撚吟须。云横紫塞无来雁，冰断黄流不渡狐。此日都梁聊共醉，向来夷甫可长吁。淮山那管人间事，依旧青青出画图。
张生父子称紫阳，于容人物非寻常。能传遗像数百本，粹然千载存无忘。言学工夫日星皎，无言气象真难晓。后学深明未发时，始信张生功不少。
去年病后咏秋风，今日秋风病里逢。好句不曾书落叶，孤灯长自守鸣蛩。故人音问天来远，茅舍光阴睡正浓。江上白鸥忙胜我，衔鱼引子与潮冲。
结庐兄弟近长安，弊却儒冠竟不弹。自茹芝来轻汉召，肯将瓜去博唐官。贫多乐事清无尽，手写新诗墨未干。史笔须评隠君传，姓名应作古人看。
举世知公不爱名，湘人苦欲置丹青。西天又出一活佛，南极添成两寿星。几百年方钟间气，八千春愿祝修龄。不须更作生祠记，四海苍生口是铭。
一壑一丘耕且为，不歆周网应非罴。云霾障日树蒙密，草蔓漫天山蔽亏。生意正从芽蘗露，善根不逐斧斤斯。溶溶此理谁能解，賸喜吾宗有白眉。
床头夜雨滴到明，村南村北春水生。老妇携儿出门去，老翁赤脚呵牛耕。一双不借挂木杪，半破夫须冲晓行。耕罢洗泥枕犊鼻，卧看人间蛮触争。
又因送客朝京阙，意行偶过山之阳。槛开岷岭半天雪，帘卷峨眉千丈冈。断霞明空暮江白，密阴藏雨秋原香。客归便可报明主，满川看看秔云黄。
浓云卷羃衡向北，天风不摇万响息。蟆行爬沙踏科臼，顾菟茫洋长在腹。本来全体自分明，日用其间人莫识。弄丸之暇划若逢，笑拍阑干我先得。
飘风吹面酒无力，万响摇摇不停息。主宾巉然立分鼎，抑抑威仪长不忒。冰槃时荐樱笋香，乌丝快洒蔷薇墨。夜深山静天四垂，悠然发我真闻识。
雁声砧杵霜满洲，高桅大舶行清秋。长安白日误双鬓，故国青山明两眸。前宵大江半归壑，来岁候虫已坏宅。无踪天马常往还，不信人间有终屈。
载酒时从执戟郎，雅知清望称鸳行。肯来芹泮提英裁，要取芳编阅旧香。玉倚蒹葭方借润，珠移甓社陡寒光。临来莫恨车无角，疑睇云霄紫凤翔。
落纸新诗万口传，逍遥旧梦记坡仙。明虹短雨下平楚，老雁长云横半天。涧底青松不改色，槛前流水谩安筌。寄声多谢无名子，莫搅诗翁秃鬓眠。
古往今来一貉丘，行藏有道坎还流。凤凰池上春风梦，龙鹤山头夜月秋。闲曳深衣聊独乐，有怀连璧赋三游。何人得与余心会，野水黏天一片鸥。
上有高峰树倚天，下临深涧水生烟。陶镕泉石山中相，舒卷云霞地上仙。松色呼儿开后槛，笋舆为客过前川。不因同落天涯久，那得岩扉共此缘。
乱涧穿云十里闲，好风吹袂出重山。潺潺流水半归壑，唧唧候虫皆闭关。兴念岁时惊变态，静观物化识回环。并溪的皪梅花树，已带明年春事还。
昭代宾贤礼意诚，镐京设席蔼儒缨。龙飞十二周星纪，鹏运三千击水程。云汉成章新宠渥，钧天张乐播和平。微臣置馈申规戒，贤网虽恢用欲精。
步弱扛丰分疾颠，不将臭腐易芳鲜。眼前富贵蚁奔垤，膜外功名鸥避船。忠愤无因尘乙夜，隠忧深觉负丁年。一窗风雨看书卷，三度京梅雪可怜。